Semakin Banyak Bukti MH370 Adalah Kes Bunuh Diri

PARIS: Juruterbang penerbangan MH370 yang hilang pada 2014 didakwa ‘mengawal pesawat itu sehingga saat-saat akhir’, ketika semakin banyak bukti menunjukkan nahas itu sebagai pembunuhan dan bunuh diri.

Menurut laman berita DailyMail, Khamis lalu, pasukan penyiasat Perancis diberikan akses kepada ‘banyak’ data penerbangan Boeing yang dihantar pesawat Malaysia Airlines itu, sebelum nahas. Ia termasuk pelbagai dokumen dan data satelit syarikat komunikasi satelit di Britain, Immarsat.

Katanya, mereka dijangka memerlukan masa ‘setahun’ untuk meneliti semua maklumat daripada Boeing, namun siasatan awal mencadangkan ‘seseorang mengawal pesawat, ketika ia terhempas di Lautan Hindi’.

Penyiasat menyandarkan pandangan itu pada data yang menunjukkan ‘beberapa pusingan luar biasa pesawat Boeing 777 itu yang hanya boleh dilakukan secara manual’.

Perancis adalah satu-satunya negara yang masih menjalankan siasatan kehakiman terhadap nahas itu dan kini meneliti kematian tiga penumpang warganya iaitu seorang wanita serta dua anak mangsa.

Akhbar Le Parisian memetik penyiasat Perancis yang mendedahkan mereka diberikan akses kepada data Boeing, Mei lalu, dan kini sibuk menelitinya.

Difahamkan, penyiasat perlu menandatangani perjanjian kerahsiaan, sebelum penerbitan data itu bermakna ia tidak boleh dipetik di mahkamah.

Le Parisian memetik seorang sumber rapat kepada siasatan berkata, beliau percaya pembunuhan dan bunuh diri sebagai penjelasan paling munasabah nahas itu.

“Beberapa pusingan luar biasa dilakukan pesawat Boeing 777 itu hanya boleh dilakukan secara manual. Justeru, seseorang mengawalnya. Ia masih terlalu awal untuk mengesahkannya. Namun, tiada maklumat menunjukkan ada individu lain masuk ke kokpit,” katanya. – Agensi/ DailyMail/Berita Harian


Fizo Omar Ceraikan Mawar Karim Talak Satu

Suasana tenang menyelubungi galeri Mahkamah Rendah Syariah Hulu Langat, Seksyen 9, Bandar Baru Bangi apabila pelakon dan usahawan Fizo Omar melafazkan cerai terhadap isterinya, Mawar Abdul Karim pada pagi, Rabu.

Ikatan perkahwinan selama enam tahun pasangan itu terlerai apabila Fizo atau Wan Hafizol Wan Omar, 34, melafazkan talak satu terhadap Mawar, 30, pada pukul 10.55 pagi.

Lafaz cerai Fizo dibuat di hadapan Hakim Syarie, Che Abdullah Che Hassan.

Mawar sebelum ini memfailkan permohonan cerai mengikut Seksyen 57 Enakmen Undang-Undang Keluarga Islam (Negeri Selangor) 2003 pada 5 Julai lalu.

Menerusi laporan media, Fizo juga mengakui terkejut apabila dimaklumkan isterinya sudah mendapatkan nasihat daripada peguam mengenai masalah rumah tangga mereka.

Mawar, 30, pernah memberitahu dia sudah menemui peguam untuk mendapatkan nasihat berhubung masalah rumah tangga mereka.

Perkahwinan pasangan itu mula dikatakan berdepan dengan masalah dan menjadi bualan hangat netizen apabila Fizo menyambut Aidilfitri berasingan dengan isteri dan anak.

Fizo dan Mawar mendirikan rumah tangga pada November 2013 dan dikurniakan seorang cahaya mata, Wan Maryam yang kini berusia dua tahun.

Pasangan ini mendapatkan rawatan daripada Pakar Perbidanan dan Sakit Puan, Dr. Hamid Arsat untuk memperoleh zuriat.


ESSCom tahan 22 pati di Lahad Datu

LAHAD DATU, 18 Okt – Kawasan Keselamatan Khas Pantai Timur Sabah (ESSCom) menahan 22 pendatang asing tanpa izin (PATI) dalam satu operasi bersepadu selama enam jam di sini pada Selasa.

Komander ESSCom, DCP Datuk Hazani Ghazali berkata kesemua mereka adalah daripada 118 individu yang diperiksa bermula pukul 8 malam di empat lokasi iaitu kawasan Fun Fair Lahad Datu, rumah kongsi pekerja di Kampung Puyut dan Agaseh serta Pasar Rakyat di sini.

“Dua puluh dua individu ditahan terdiri daripada 15 lelaki serta seorang wanita warga Filipina dan empat lelaki serta dua wanita warga Indonesia.

“Kesemua mereka berumur antara 17 hingga 55 tahun dan ditahan atas kesalahan tidak memiliki dokumen sah serta memiliki pas yang tamat tempoh,” katanya dalam satu kenyataan di sini, hari ini.

Operasi bersepadu itu turut melibatkan 73 pegawai dan anggota daripada Jabatan Imigresen dan Jabatan Pengangkutan Jalan (JPJ) termasuk Majlis Daerah Lahad Datu (MDLD)

Pada operasi itu, JPJ turut mengeluarkan tujuh notis kepada pemandu yang mempunyai kesalahan iaitu empat notis kerana tidak memiliki lesen memandu, dua notis memasang cermin gelap serta satu kesalahan gagal menampal pelekat P pada kenderaan dipandu.

Pada masa sama, MDLD turut mengeluarkan empat notis kompaun kepada peniaga yang menyalahi   undang-undang, di samping turut merampas 150 unit minuman ringan, 500 unit makanan ringan dan 70 kilogram buah-buahan pelbagai jenis.


(VIDEO) Kehadiran Peminta Sedekah Di Pekan Inanam Semakin Menjadi-Jadi

KOTA KINABALU: Kehadiran peminta sedekah di sekitar pekan Inanam, di sini, semakin menjadi-jadi setiap hari sehingga mengganggu aktiviti seharian penduduk setempat.

Kumpulan yang dipercayai warga asing itu semakin giat melakukan aktiviti berkenaan dengan menggunakan pelbagai cara untuk mendapatkan wang.

Hasil tinjauan mendapati, mereka memulakan operasi seawal jam 9 pagi dengan cara ada yang sanggup berlakon sakit selain mendukung anak kecil bagi meraih simpati orang ramai.

Namun apa yang menghairankan jumlah peminta sedekah di lokasi berkenaan meningkat secara mendadak sejak akhir-akhir ini sehingga mengganggu aktiviti orang ramai.

Timbalan Ketua Cabang Parti Keadilan Rakyat (PKR) Parlimen Sepanggar, Leslie Chin berkata, mana-mana pihak berwajib yang bertanggungjawab perlu tampil untuk menyelesaikan masalah itu.

Katanya, perbuatan yang membabitkan bayi atau kanak-kanak perlu diselesaikan kerana ia bukan saja mengganggu orang ramai tetapi juga membahayakan nyawa peminta sedekah itu sendiri.

“Pihak Jabatan Kebajikan Masyarakat (JKM) atau mana-mana agensi berkaitan perlu mengambil tindakan kerana ia melibatkan kanak-kanak.

“Selain itu, mereka juga perlu dipantau kerana ketika pandemik Covid-19 ini sedang memuncak, mereka dikhuatiri dijangkiti atau mungkin menjadi penyebar kepada penyakit berkenaan,” katanya.

Leslie berkata, perkara itu perlu diselesaikan dengan segera sebelum menjadi punca kepada permasalahan yang lebih serius. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keputusan siapa Ketua Menteri Sabah petang ini

KOTA KINABALU: Hanya beberapa jam lagi keputusan mengenai siapa Ketua Menteri Sabah yang sah bakal diumumkan Hakim Mahkamah Tinggi Kota Kinabalu, Datuk Yew Jen Kie.

Jen Kie yang selesai mendengar hujahan lisan daripada pihak defendan dan plaintif berkaitan kes itu pada 25 Oktober lalu, dijadual mengumumkan keputusannya pada jam 2.30 petang ini.

Keputusan itu penting kerana ia bukan saja menentukan siapa Ketua Menteri yang sah, malah juga berkait rapat dengan kedudukan kerajaan negeri.

Pada Jun lalu, bekas Ketua Menteri, Tan Sri Musa Aman, memfailkan saman dengan disokong afidavit terhadap Yang di-Pertua Negeri Sabah, Tun Juhar Mahiruddin, dan Ketua Menteri, Datuk Seri Mohd Shafie Apdal berkaitan isu pelantikan Ketua Menteri.

Saman itu bagi mendapat pengisytiharan bahawa Musa kekal Ketua Menteri yang sah mengikut undang-undang, selain mendakwa pengakuan sumpah Mohd Shafie sebagai Ketua Menteri oleh Yang di-Pertua Negeri adalah tidak berperlembagaan dan tidak sah.

Selepas Pilihan Raya Umum Ke-14 (PRU-14), Musa mengangkat sumpah sebagai Ketua Menteri pada 10 Mei lalu selepas Barisan Nasional (BN) mendapat majoriti mudah 31 kerusi hasil kerjasama dengan Parti Solidariti Tanah Airku (STAR).

Bagaimanapun, dua hari kemudian, majoriti Musa berkurang selepas enam Ahli Dewan Undangan Negeri (ADUN) BN menyertai pakatan Parti Warisan Sabah (WARISAN), DAP dan PKR untuk membentuk kerajaan baharu dengan Mohd Shafie yang juga Presiden WARISAN, mengangkat sumpah sebagai Ketua Menteri di hadapan Juhar.

Musa mendakwa beliau masih Ketua Menteri yang sah kerana tidak meletak jawatan, namun di pihak Mohd Shafie, majoriti yang diperoleh selepas enam ADUN BN menyokong pakatan pimpinannya menjadi asas untuk mengambil alih kerajaan.

Beberapa persoalan timbul mengenai apa yang akan berlaku jika keputusan mahkamah petang ini memihak kepada Musa, sama ada beliau boleh kembali memegang jawatan Ketua Menteri dan mentadbir semula negeri ini atau membubarkan Dewan Undangan Negeri (DUN).

Tidak kurang juga mempersoalkan kelayakan Musa jika mahkamah memihak kepadanya kerana beliau tidak lagi memiliki majoriti dalam DUN selepas ramai ADUN BN kini menyokong kerajaan pimpinan Mohd Shafie.

Sebelum ini, bekas Hakim Mahkamah Tinggi, Datuk Douglas Christo Primus, menjelaskan Musa tidak boleh meminta Pilihan Raya Negeri (PRN) diadakan walaupun keputusan mahkamah memihak kepadanya.

Katanya, Musa cuma boleh mengadakan persidangan DUN untuk membuat usul undi tidak percaya kerana beliau tidak memiliki majoriti selepas enam ADUN BN menyertai pakatan Parti Warisan Sabah (WARISAN), DAP dan PKR membentuk kerajaan pada 12 Mei lalu.

“Pihak yang boleh memanggil PRN adalah yang memiliki majoriti. Musa tiada majoriti meminta PRN, cuma boleh memanggil sidang DUN bagi mendapatkan undi dan kepercayaan. Jika masih tiada majoriti, beliau tetap tidak menjadi Ketua Menteri,” katanya.

Dalam kes berkenaan, Musa diwakili peguam Tengku Fuad Ahmad dan S Vanugopal. Peguam Besar Negeri, Datuk Zaleha Rose Pandin dan peguam Datuk Douglas Lind pula masing-masing mewakili Juhar dan Mohd Shafie.

Ketika hujah lisan sebelum ini, Tengku Fuad berkata Yang di-Pertua Negeri tiada kuasa berdasarkan Artikel 10 (4) Perlembagaan Negeri untuk meminta Musa meletak jawatan atau menganggap Musa sebagai sudah meletak jawatan.

Katanya, Juhar juga tiada kuasa membenarkan Mohd Shafie mengangkat sumpah sebagai Ketua Menteri yang baharu mengikut Artikel 6 (3) Perlembagaan Negeri memandangkan Musa sudah mengangkat sumpah.

Ia merujuk kepada pelantikan Musa sebagai Ketua Menteri selepas Pilihan Raya Umum Ke-14 (PRU-14) pada 10 Mei lalu dan pelantikan Mohd Shafie sebagai Ketua Menteri baharu pada 12 Mei.

Douglas Lind, dalam hujahnya, berkata Musa tidak lagi memiliki majoriti selepas enam ADUN BN menyokong WARISAN yang bekerjasama dengan DAP (enam kerusi) dan Parti Keadilan Rakyat (PKR) yang memiliki dua kerusi.

Katanya, sesiapa saja yang mengawal DUN berdasarkan nombor (majoriti) akan menjadi kerajaan.

Kronologi kes saman Musa Aman terhadap Yang di-Pertua Negeri Sabah dan Shafie Apdal

• 10 Mei – Musa mengangkat sumpah sebagai Ketua Menteri Sabah selepas mendapat majoriti 31 kerusi daripada 60 DUN hasil kerjasama BN, STAR

• 12 Mei – Datuk Seri Mohd Shafie Apdal mengangkat sumpah mengambil alih kedudukan Musa sebagai Ketua Menteri apabila parti WARISAN, Upko dan PH serta beberapa lagi pemimpin yang bertindak meninggalkan BN mendapat majoriti.

• 14 Mei – Musa dilaporkan berlepas dari Kota Kinabalu ke Kuala Lumpur untuk menghadiri Mesyuarat Ahli Majlis Tertinggi Umno.

• 14 Mei – Istana Negeri Sabah menghantar surat pemberitahuan kepada Musa bahawa beliau bukan lagi Ketua Menteri menerusi Setiausaha Sulitnya Effendy Sunoh.

• 16 Mei – Musa dikatakan keluar dari Malaysia namun tidak diketahui sesiapa termasuk pihak berkuasa.

• 17 Mei – Musa memfailkan saman terhadap Tun Juhar dan Shafie Apdal bagi mendapatkan pengisytiharan sebagai Ketua Menteri yang Sah

• 20 Mei – Yang di-Pertua Negeri Sabah, Tun Juhar Mahiruddin membuat laporan polis terhadap Musa berhubung kes ugutan jenayah

• 31 Mei – Gambar kelibat seorang lelaki yang didakwa sebagai Musa dikesan di Stesen kereta api St Pancras, London menjadi tular.

• 5 Jun – Mohd Shafie mengemukakan permohonan membatalkan saman yang dibuat Musa.

• 6 Jun – Musa memfailkan saman baharu dengan disokong afidavit terhadap Tun Juhar dan Mohd Shafie.

• 26 Jun – Musa disahkan berada di United Kingdom bagi menjalani rawatan perubatan menerusi kenyataan peguam.

• 28 Jun – Ketua Polis Negara, Tan Sri Mohd Fuzi Harun mengesahkan polis sudah menyerahkan notis merah kepada Interpol untuk mengesan Musa

• 21 Ogos – Musa kembali ke Malaysia dan tiba di Lapangan Terbang Sultan Abdul Aziz Shah (LTAAS) Subang sebelum menerima rawatan lanjut di sebuah hospital swasta di Subang Jaya, Selangor

• 23 Ogos – Musa ditahan polis tetapi dibebaskan dengan jaminan

• 24 Ogos – Mahkamah Tinggi Kota Kinabalu menolak permohonan Mohd Shafie bagi membatalkan saman pemula yang difailkan Musa.

• 5 September – Musa kembali ke Sabah dan mengangkat sumpah sebagai ADUN Sungai Sibuga

• 5 September – Musa kembali ke Kuala Lumpur selepas mengangkat sumpah di DUN Sabah menggunakan pesawat peribadi.

• 25 Oktober – Hakim Mahkamah Tinggi, Datuk Yew Jen Kie selesai mendengar hujahan lisan pihak defendan dan plaintif – Berita Harian


‘Siapa punya ayam sabung ini’

LABUAN: Simpan ayam sabung dalam kotak.

Itu taktik penyeludup yang mahu menyeludup haiwan terbabit ke Limbang, Sarawak, namun berjaya dipatahkan Pasukan Polis Marin (PPM) ketika pemeriksaan dijalankan di sebuah feri penumpang semalam.

Dalam kejadian jam 11.45 pagi itu, anggota PPM menjalankan pemeriksaan terhadap feri penumpang yang mahu berlepas dari Pelabuhan Labuan.

Komander Pasukan Polis Marin Wilayah 4 Sabah, Asisten Komisioner Mohamad Pajeri Ali, berkata sebanyak empat ekor ayam yang diletakkan di dalam dua kotak dipercayai cuba dibawa keluar dari Labuan ke Limbang.

“Bagaimanapun, tiada penumpang yang menaiki feri itu mengaku atau mengetahui ayam itu milik siapa.

“PPM terpaksa merampas tiga ayam jantan dan satu ayam betina jenis sabung kerana kesalahan membawa haiwan atau ternakan tanpa lesen import dan eksport,” katanya dalam kenyataan medianya, di sini, hari ini.

Mohamad Pajeri berkata, nilai rampasan yang dianggarkan berjumlah RM28,000 dibawa ke Markas Operasi PPM Labuan.

“Kes disiasat mengikut Seksyen 53(1) Ordinan Haiwan Negeri Sabah 1962 dan dirujuk kepada Jabatan Perkhidmatan Veterinar. – Berita Harian


IPD Penampang Minta 90 Pemegang Lesen Tuntut Senjata Api

PENAMPANG: Polis Penampang memberi tempoh tiga bulan kepada 90 pemegang lesen senjata api tumpang pakai di daerah ini untuk mengurus dan mengambil semula senjata api milik mereka.

Ketua Polis Daerah Penampang, Deputi Superintendan Mohd Haris Ibrahim berkata, tempoh masa itu bermula pada hari ini dan menggesa agar pemegang lesen senjata tersebut untuk mengambil tindakan sebelum tamatnya tempoh yang ditetapkan itu.

“Jika tiada juga urusan untuk mengambil semula senjata itu, saya akan menarik balik lesen dan senjata api itu akan dilupuskan.

“Ini kerana ada senjata api yang ditumpangkan itu sejak 2001 lagi dan kita sudah memberi kelonggaran tidak mengambil dan mengenakan sebarang bayaran,” katanya.

Beliau berkata demikian ketika ditemui media selepas Program Hari Bertemu Pelanggan PDRM 2020 : Dialog Bersama Pemegang Lesen Senjata Api Daerah Penampang, hari ini.

Mengulas lanjut, Mohd Haris berkata, pelbagai senjata api ditumpangkan antaranya senapang jenis ‘shotgun’, Rifle dan pistol.

“Pemegang lesen senjata api ini membabitkan individu, ahli perniagaan dan juga milik syarikat.

“Oleh itu, saya mohon kepada pemegang lesen senjata api ini memberi kerjasama untuk tempoh tiga bulan mengambil senjata mereka semula,” katanya.

Tambahnya, IPD Penampang mencatatkan seramai 607 pemegang lesen senjata api termasuk pemegang lesen senjata api tumpang pakai.

“Inilah matlamat kita untuk bersemuka dengan pemegang lesen supaya mereka sendiri mendengar amanat ini dan tahu apa tindakan yang mereka perlu lakukan.

“Bagaimanapun, setakat ini, tiada rekod kesalahan membabitkan pemegang senjata api di daerah ini,” katanya.


PKP 2.0: Dibenar Pulang Selewat-Lewatnya Jumaat Ini

KUALA LUMPUR: Kerajaan memberi tempoh kepada orang ramai yang berada di kampung halaman, supaya pulang segera ke rumah mereka selewat-lewatnya Jumaat ini.

Menteri Kanan (Keselamatan) Datuk Seri Ismail Sabri Yaakob berkata, kelonggaran itu diberikan selepas berbincang dengan Polis Diraja Malaysia (PDRM).

Katanya, kelonggaran turut diberikan kepada mereka yang sudah membeli tiket penerbangan dan bas ekspres namun, perjalanan selepas Perintah Kawalan Pergerakan (PKP) berkuat kuasa esok.

“Kelonggaran hanya akan diberi kepada mereka yang mempunyai sebab tertentu (kerana) ada yang saya difahamkan, melawat keluarga yang sakit di hospital dan akan pulang dua hari lagi, iaitu Khamis misalnya.

“Maka saya sudah bincang dengan PDRM, kes tertentu seperti ini dibenarkan (rentas negeri).

“Jadi jangan bimbang kalau mereka terperangkap di kampung seperti dulu, masa PKP dulu sehingga kita terpaksa buat program khas untuk benarkan yang terperangkap balik, cuma, yang mana ada di kampung dan belum pulang saya harap pulang segera paling lewat pun Jumaat ini,” katanya.

Beliau berkata demikian pada sidang media Majlis Keselamatan Negara (MKN) mengenai PKP di sini, hari ini.

Ismail Sabri berharap tiada rakyat yang terperangkap di kampung selama dua minggu ketika tempoh PKP 2.0 dilaksana, selepas kelonggaran itu diberikan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tanam ‘Hidup-Hidup’ Selepas Pukul Kepala Isteri Dengan Kayu

NEW DELHI: Akibat perselisihan faham dalam rumah tangga, seorang lelaki di India tergamak memukul kepala isterinya dengan kayu sebelum menanam wanita itu ‘hidup-hidup’.

Menurut jurucakap Balai Polis Kodavaluru, Pratap mengesahkan, kejadian berlaku 27 Mei lalu di kediaman pasangan itu yang menetap di kampung Gotlapalem daerah Nellore di negeri Andhra Pradesh.

“Pada malam itu, pasangan itu menghabiskan masa minum arak sebelum bertengkar mengenai satu isu.

“Budabukkala Swamulu, 30, bertindak di luar kawalan apabila memukul isterinya, Ponnuru Subhashini, 37, dengan sebatang kayu.

“Wanita itu pengsan dan jatuh,” katanya seperti dipetik portal Gulf News.

Katanya, anak perempuan Subhashini berusia tujuh tahun yang menjadi saksi kejadian memaklumkan lelaki itu menanam ibunya hidup-hidup.

“Swamulu menggali lubang berhampiran dan menanam Subhashini yang dilaporkan masih lagi bernyawa antara malam 27 Mei hingga 28 Mei itu.

“Suspek sempat mengancam kanak-kanak itu sebelum melarikan diri.

“Polis masih mencari suspek dan butiran lanjut punca kematian wanita itu akan diketahui selepas laporan penuh bedah siasat,” katanya.

Difahamkan, ini adalah perkahwinan kali ketiga mangsa.

Mayat wanita itu digali semula dan dibawa ke hospital kerajaan di negeri itu untuk proses bedah siasat.

Kertas siasatan dibuka dan siasatan masih lagi dijalankan.- Agensi


Lagi Rekod Baharu 9,020 Kes Covid-19 Positif Hari Ini

PUTRAJAYA: Jangkitan harian Covid-19 terus meningkat dengan satu lagi rekod dicatatkan apabila Kementerian Kesihatan melaporkan 9,020 kes baharu Covid-19 berbanding jumlah tertinggi semalam iaitu 8,290 kes.

Ini menjadikan keseluruhan 558,534 kes Covid-19 yang dilaporkan setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi, dengan 2,836 kes.

Ia diikuti Kelantan (907), Negeri Sembilan (898), Kuala Lumpur (789), Sarawak (726), Johor (468), Kedah (468), Pulau Pinang (345), Melaka (340), Perak (272), Sabah (265), Labuan (253), Pahang (216), Terengganu (189), Putrajaya (29) dan Perlis (19).

Kes baharu hari ini telah melepasi angka 9K. #COVID19 #Malaysialockdown pic.twitter.com/GVHuBVDP1D

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sampah Antara Faktor Banjir Kilat Di Sabah – Bung Moktar

KOTA KINABALU : Pembuangan sampah secara tidak bertanggungjawab ke dalam sistem perparitan dan pengaliran antara faktor utama menyebabkan banjir kilat di negeri ini, Persidangan Dewan Undangan Negeri (DUN) Sabah diberitahu pada Rabu.

Timbalan Ketua Menteri Sabah, Datuk Seri Bung Moktar Radin berkata, berdasarkan pemerhatian, banjir kilat berlaku akibat sistem perparitan sedia ada itu penuh antaranya kerana sampah yang dibuang dan tidak dapat menampung aliran air sepenuhnya seterusnya menyebabkan air melimpah.

“Masyarakat kita ini nampak sahaja parit buang sampah, itu kita nampak parit kita penuh sampah…mentaliti masyarakat seperti ini perlu kita tukar supaya kita dapat melaksanakan usaha mencegah banjir kilat ini,” katanya.

Beliau yang juga Menteri Kerja Raya Sabah berkata demikian ketika menjawab soalan tambahan Datuk Junz Wong (Warisan-Tanjung Aru) bertanya adakah projek Lebuhraya Pan Borneo menjadi penyebab kejadian banjir kilat yang berlaku baru-baru ini.

Bung Moktar berkata, projek pembangunan jalan raya termasuk projek Lebuhraya Pan Borneo berkemungkinan boleh menjadi faktor banjir kilat selain pembangunan pesat negeri terutama di bandar besar seperti Kota Kinabalu tanpa menyediakan utiliti lengkap dari segi perparitan bagi menampung keperluan penduduk.

“Pembangunan di Kota Kinabalu semakin meningkat tetapi utiliti di bawah tidak dirancang dengan baik, kita mesti memastikan (utitili dirancang) itu baik supaya risiko banjir dielakkan yang mana banjir ini akibatkan kemusnahan juga kematian,” katanya.

Beliau berkata, pada Jumaat ini (24 Sept) beliau akan mempengerusikan jawatankuasa tindakan khas bagi mengenal pasti faktor sebenar kejadian banjir di Sabah dan mengambil langkah perlu bagi memastikan bencana itu tidak berulang.

Menjawab soalan lisan Tan Lee Fatt (DAP-Likas) yang bertanya tindakan kerajaan negeri terhadap syarikat konsesi gagal menjalankan tanggungjawab hingga menyebabkan banjir kilat, Bung Moktar berkata, Jabatan Kerja Raya (JKR) Sabah sentiasa melakukan pemantauan terhadap kerja dilaksana syarikat itu. – SINAR


Pesawat Tergelincir, Badan Pesawat Pecah & Tiga Disahkan Maut

Istanbul: Tiga maut, 179 lagi cedera selepas pesawat Pegasus Airlines tergelincir dari landasan ketika mendarat di Lapangan Terbang Sabiha Gokcen di sini.

Kejadian menyebabkan pesawat itu pecah kepada tiga bahagian.

Menteri Kesihatan Fahrettin Koca berkata, pesawat dari wilayah barat Turki, Izmir itu membawa 171 penumpang dan enam kru.

“Tiga mangsa disahkan meninggal dunia di hospital. Mangsa cedera dikejarkan untuk rawatan di hospital,” katanya.

Imej dari stesen televisyen tempatan menunjukkan bahagian berhampiran ekor pesawat mengalami kerosakan.

Beberapa keping gambar serta klip video kejadian turut tersebar di media sosial yang menunjukkan kerosakan teruk dialami pesawat berkenaan.

Jurucakap lapangan terbang dalam satu kenyataan berkata tiada kemalangan jiwa dilaporkan berlaku dan api berjaya dipadamkan oleh anggota bomba. Bagaimanapun, sekurang-kuranganya 21 orang penumpang cedera.

A Pegasus airlines aircraft has crashed off the end of the runway at Istanbul Sabiha Gocken Airport. Injuries currently unknown. https://t.co/2kRQ3MS8Te pic.twitter.com/AaiFLv4x55

Pegasus Airlines flight #PC2193 from Izmir to Istanbul Sabiha Gocken has skidded off the runway and broken apart. No reported fatalities yet. pic.twitter.com/yGkkaGgB7W


Bersatulah Rakyat Sabah, Jangan Gaduh Pasal Bangsa & Agama – Shafie

TAMBUNAN: Perbalahan tentang isu agama dan bangsa perlu dielakkan demi memastikan pembangunan negeri dapat dilaksanakan dengan penglibatan semua kaum.

Ketua Menteri, Datuk Seri Mohd. Shafie Apdal berkata, pergaduhan tentang kedua-dua perkara itu hanyalah sia-sia jika akhirnya rakyat tetap menderita kerana pemimpin yang dilantik tidak melakukan kerja.

“Jangan berpecah, jangan berbalah antara orang Islam dengan Kritsian, Dusun dengan Bajau atau dengan kaum Kedayan, kita semuanya orang Sabah jangan buang masa gaduh pasal agama.

“Tiada gunanya kita bergaduh pasal bangsa pasal agama tetapi kita tiada kerja, anak tiada rumah, tiada tanah dan tiada duit, apa erti kita hari-hari berteriak sana sini itu agama saya itu bangsa saya ini tiada guna,” katanya ketika berucap dalam Majlis Ramah Mesra Bersama Rakyat di Pisompuruan Square hari ini.

Majlis tersebut turut dihadiri Menteri Pembangunan Infrastruktur, Datuk Peter Anthony; Menteri Pembangunan Luar Bandar, Datuk Ewon Benedick serta pimpinan negeri dan kira-kira 4,000 rakyat Tambunan daripada pelbagai kaum.

Mohd. Shafie berkata, isu agama dan perkauman sepatutnya tidak wujud sebaliknya rakyat perlu menerima pemimpin yang dilantik asalkan individu tersebut mampu menunaikan amanah dengan baik demi rakyat.

Beliau memberikan contoh di Semporna apabila Pegawai Daerah yang dilantik berasal dari Tambunan dan merupakan penganut Kristian sedangkan kawasan berkenaan adalah majoriti Islam, namun disebabkan kemampuannya berkerja maka pelantikan berkenaan dilakukan.

“Kita tahu dalam hati kita sayang bangsa, agama kita tetapi itu urusan dengan Tuhan, kita juga tahu rakyat Sabah perlu bersatu jangan berpecah kerana kalau berpecah kita tidak dapat bangunkan negeri.

“Kalau kita bersatu kita boleh majukan Tambunan, Keningau dan negeri Sabah, tiada guna wakil rakyat bangsa kita sendiri kalau tidak pandai buat kerja,” tegasnya.


Bas Persiaran Terbabas-19 Pelancong Korea Cedera Ringan

KOTA BELUD: Seramai 19 orang pelancong Korea mengalami kecederaan apabila bas persiaran yang dinaiki terlibat dalam satu kemalangan di Jalan Kelawat petang tadi.

Penolong Penguasa Bomba (PPgB) Balai Bomba dan Penyelamat (BBP) Kota Belud Rozlan Osman berkata bas persiaran berkenaan terbabas dengan sendiri lalu terbalik semasa menuruni bukit ketika dalam perjalanan dari Kota Kinabalu ke Kota Belud.

“Terdapat seramai 19 orang mangsa terlibat dalam insiden tersebut yang terdiri daripada pelancong Korea kesemuanya.

“Kesemua mangsa mengalami kecederaan biasa dan diberi rawatan awal oleh Pasukan Perkhidmatan Perawatan Kecemasan (EMRS) serta Ambulans.

“Seterusnya kesemua mangsa dihantar ke Hospital Kota Belud menggunakan jentera EMRS dan Ambulans untuk mendapatkan rawatan lanjut,” katanya dalam satu kenyataan di sini pada Isnin.

Rozlan yang juga Ketua BBP Kota belud berkata pihaknya masih belum memperolehi maklumat mangsa.

“Maklumat terkini akan di kemaskini dari semasa ke semasa,” tambahnya.

Sementara itu, katanya Pusat Gerakan Operasi Sabah menerima panggilan kecemasan berkenaan pada pukul 5.39 petang den menggegaskan BBP Kota Belud dan Tuaran ke lokasi kejadian bersama 20 anggota. -SabahNewsToday


Aunty Berbangsa Cina Ni Pesan – “Nanti Anak Sekolah, Jangan Marah Kalau Dia Tak Dapat Nombor 1”

Pergi pasar dengan Adra tadi, sorang aunty cina tu bagi tips cara ajar anak.

Anak dia 2 org master. Sorang kerja kat China, sorang kat Hong Kong.

“Anak kecil lagi macam ni jangan paksa dia tengok buku. Telefon jangan bagi lama. You kena selalu tanya dia. Macam harini you pergi pasar.

Bagitahu dia ini sayur apa ini ikan apa. Sayur ini warna apa. Nanti balik bapak dia balik, suruh dia cerita sama bapak dia.

Mak bawak pergi mana. Beli apa. Beli berapa. Warna apa. Bagi anak you recall, bagi dia boleh cerita semua details.”

“Dekat rumah, jangan ajar anak masa you berdiri. You tinggi dia rendah, nanti dia rasa ada jarak. You duduk sama dia, baru dia rasa senang dengan you.

Jangan selalu ajar ajar ajar dia. Nanti dia rasa tekanan. Ajar 10 minit, kasi dia main. Nanti dia sudah main happy2, you panggil dia “lai” sini mama mau tanya”

Bila bagi anak barang/makanan. Ajar dia untuk kongsi. Contoh bila you kasi dia apple, “nak sikit”.

Ajar dari kecil bila ada barang ke apa ke, tu bukan dia sorang punya. Lagi2 share dengan parents. Nanti dah besar dia akan ingat parents.

Kalau mak bapak ada buat salah, jangan ego taknak mintak maaf.

Ada lagi. “Nanti anak sekolah, jangan marah dia tak dapat nombor 1.

You marah le tak marah ke sama. Benda sudah jadi. Kalau semua orang dapat nombor 1 siapa nak dapat nombor last?

Jangan banding2 anak you dengan orang lain. Sama macam kita orang susah makan ikan kecik. Itu taukey besar makan ikan mahal besar. Dia kenyang kita pun kenyang”

okay. Kat sini mungkin aunty tu nak sampaikan yang rezeki masing2. Jadi, bersyukurlah.

Dia just cakap kalau suka bandingkan nanti anak akan rasa hasad dengki pada orang. (Selalu kan kita bandingkan anak tanpa sedar?

Eh anak dia dah pandai baca, anak aku belum.haa contohhh. Tak ke kecik hati anak tu)

Banyak lagi dia ajar tadi sampai kebas tangan pegang ayam & ikan tadi.

Pergi mana2 pun kita boleh dapat ilmu baru tau. Ni ilmu parenting

Tq aunty.Kredit : Nurul Atika Mokhtar


Covid-19: 10 Lagi Kes Positif Dari Saringan Pelajar Masuk Asrama

KOTA KINABALU: Setelah mencatatkan penurunan kes positif dua hari berturut-turut, kes positif baharu Covid-19 di Sabah hari ini meningkat kepada 432 kes, dengan satu kematian dan satu kluster baharu.

Daripada jumlah kes baharu itu, 10 kes dikesan dari saringan pelajar masuk asrama.

Menteri Kerajaan Tempatan dan Perumahan, Datuk Seri Masidi Manjun berkata, satu kematian dilaporkan di Kudat.

Kluster baharu hari ini adalah kluster Jalan Bukit Bendera dengan dua kes baharu dan ia menjadikan bilangan kumulatif sebanyak 18 kes.

Kes indeks bagi kluster ini dikesan pada 5 Jan lalu di Klinik Kesihatan Membakut. Saringan tempat kerja dan kontak rapat berjaya mengesan 17 lagi kes positif merangkumi daerah Kota Kinabalu (13), Beaufort (3) dan Papar (2).

Beliau berkata, daripada 432 kes baharu hari ini, Tawau mencatatkan kes tertinggi dengan 75 kes, diikuti Kota Kinabalu (59), Lahad Datu (48), Keningau (33), Papar (31), Sandakan (29), Kinabatangan (24), Kota Marudu (20), Kudat (20), Kunak (15), Penampang (14), Tuaran (11), Kota Belud (10), Kalabakan (9) dan tujuh kes di Putatan, Ranau dan Nabawan.

Manakala, Beaufort (6), Semporna (3), Telupid (2) dan satu kes di Sipitang dan Beluran.

Hanya lima daerah di Sabah tidak berada dalam zon merah dimana, tiga zon jingga iaitu Nabawan, Kuala Penyu, Beluran serta dua zon kuning iaitu Telupid dan Tongod.

Masidi berkata, daripada 432 kes positif itu, sebanyak 308 kes atau 71.3 peratus dari saringan kontak rapat, saringan bergejala 62 kes, saringan kluster baharu dan kluster sedia ada 20 kes, saringan ladang (Perkeso) 15 kes, saringan pelajar masuk asrama 10 kes dan 17 kes adalah dari lain-lain kategori.

Sementara itu, sebanyak 438 kes pulih dilaporkan, dengan kumulatif kes sebanyak 39,764 kes. Kes kematian di Sabah kekal 301 kes.

Setakat ini, sebanyak 44,076 kes Covid-19 dilaporkan di Sabah dengan 2,906 kes aktif yang sedang menerima rawatan, iaitu 794 orang di hospital dan 2,112 orang di Pusat Kuarantin dan Rawatan Covid-19 (PKRC).

Terdapat 91 orang ditempatkan di Unit Rawatan Rapi (ICU) dan 23 orang memerlukan alat bantuan pernafasan.

Bilangan keseluruhan katil di hospital dan PKRC di Sabah adalah 6,773 katil dan peratus penggunaan adalah 42.91 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Gelombang Ganas Omicron, ‘Medan Perang Baharu’ Malaysia

KUALA LUMPUR: Dengan dua kes disahkan setakat ini dan 18 lagi menunggu keputusan, Malaysia berdepan gelombang ganas Omicron yang kini sudah menular di lebih 77 negara di benua Afrika, Eropah dan Asia.

“Siap siaga semua, sudah ada dalam negara, hanya menunggu masa,” Menteri Kesihatan Khairy Jamaluddin Abu Bakar memberitahu sidang media semalam, ketika melaporkan kes kedua varian yang dibimbangi (VOC) Covid-19 itu.

Beliau juga sudah memaklumkan kepada Ketua Pengarah Kesihatan Tan Sri Dr Noor Hisham Abdullah, untuk mengarahkan semua petugas barisan hadapan perubatan kembali ke ‘medan perang’.

Kes kedua varian Omicron ini membabitkan seorang kanak-kanak perempuan warganegara Malaysia berusia lapan tahun yang kembali ke negara ini bersama ibu dan adik perempuannya dari Lagos, Nigeria pada 5 Disember lalu.

Kes pertama varian Omicron Malaysia pula membabitkan seorang pelajar berusia 19 tahun (bukan warganegara) sebuah universiti swasta di Ipoh, Perak yang sudah lengkap mengambil vaksin dan melakukan perjalanan pulang dari Afrika Selatan.

Varian Omicron yang mula dikesan di wilayah Gauteng, Afrika Selatan, diumumkan oleh Pertubuhan Kesihatan Sedunia (WHO) pada 26 November lalu.

Menurut kajian seorang saintis Jepun, varian Omicron mempunyai daya tular 4.2 kali ganda pada peringkat awal, berbanding varian Delta.

China dan Indonesia antara negara terkini melaporkan kes varian Omicron, sementara United Kingdom (UK) pada Selasa lalu (14 Disember) melaporkan kematian pertama akibat varian koronavirus Omicron, sejak kes pertama dikesan di negara berkenaan pada 27 November.

Semalam sahaja, UK mencatat 88,376 kes baharu Covid-19, menjadikan kes kumulatif 11,097,851 kes. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN Patut Dengar Nasihat Saya Mengenai Hak Minyak Dan Gas

KUCHING : Timbalan Ketua Menteri Sarawak, Tan Sri Dr James Jemut Masing menegur Parti Warisan Sabah (Warisan) kerana tidak mengikuti jejak langkah Kerajaan Sarawak menuntut lebihan hasil daripada Petroliam Nasional Bhd (Petronas) ketika Warisan mentadbir Sabah sejak 2018.

Menurut Masing, keengganan Warisan bersama-sama Sarawak mengambil tindakan undang-undang ke atas Petronas bagi menuntut cukai jualan negeri (SST) dipercayai ‘takut’ dengan Tun Dr Mahathir Mohamad yang pada ketika itu Perdana Menteri.

“Sebelum ini, apabila saya mengajak Parti Warisan Sabah (Warisan) untuk mengambil tindakan undang-undang ke atas Petronas berkaitan SST lima peratus hasil minyak dan gas, mereka meminta saya berhenti selain menggelar saya ‘budak nakal yang tiada disiplin’,” katanya dalam kenyataan menerusi WhatsApp pada Rabu.

Selain itu, Masing berkata, Kerajaan Sabah yang baharu kini sedar akan hak terutama minyak dan gas yang selama ini dikawal selia Petronas.

“Sekarang, kerajaan negeri yang baharu tahu bahawa sumber minyak dan gas Sabah dikawal selia Petronas serta mahu syarikat minyak negara itu mengembalikan semula hasil tersebut.

Saya mengucapkan semoga berjaya buat mereka (Sabah),” katanya.Pada Selasa, Dr Jeffrey dalam satu kenyataan memberitahu Sabah juga akan berusaha untuk mendapatkan perjanjian sama dengan Petronas seperti yang dikecapi Sarawak.GRS tegasnya, tidak akan mengambil sikap ‘tunggu dan lihat’ seperti Kerajaan Warisan dalam menuntut kembali hak-hak negeri di bawah MA63.

“Kami akan bekerjasama erat dengan Kerajaan Sarawak dalam memastikan semua hak di bawah MA63 dipenuhi dan membetulkan semua pelanggaran perjanjian yang telah terkumpul selama beberapa dekad,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Luluskan RM10,000 KWSP, Luaskan Moratorium Untuk Dapat Sokongan BN – Najib

KUALA LUMPUR: Pengerusi Kelab Ahli Penyokong Barisan Nasional (BNBBC) Datuk Seri Najib Tun Razak hari ini memberitahu, sokongan beliau dan rakan-rakan terhadap Belanjawan 2021 adalah bersyarat.

Bekas Perdana Menteri itu berkata, beliau mahu rakyat dibenarkan membuat pengeluaran RM10,000 dari Akaun 1 Kumpulan Wang Simpanan Pekerja (KWSP) secara one-off.

Selain itu, Ahli Parlimen Pekan itu berkata, kerajaan juga perlu memastikan pelanjutan moratorium diperluaskan kepada golongan M40, sehingga Jun 2021.

“Kita bukan sekadar wakil atau jurucakap sahaja. Yang baik kita puji, yang tak elok kita perbaiki, yang langsung tak boleh diterima harap dipinda atau dimansuhkan.

Harap kerajaan terbuka hati, dan mengambil kira pandangan dan cadangan.

“Belanjawan 2021 telah dapat menyediakan keperluan rakyat seperti yang saya terangkan tadi. Tetapi berdasarkan expectation (harapan) rakyat, perlu ditokok tambah dan buat penambahbaikan supaya penerimaan rakyat (terhadap Belanjawan 2021) akan menjadi lebih mantap dan menyeluruh,” katanya ketika membahaskan Rang Undang-undang Perbelanjaan (Belanjawan 2021) di Dewan Rakyat hari ini.

Najib, yang juga Menteri Kewangan antara tahun 2008 hingga 2018 berkata, beliau melihat pertumbuhan negara berada dalam paras terendah sejak sepuluh tahun lalu dan pembayaran dividen kepada rakyat juga berada pada kadar yang lembab.

Atas sebab itu, beliau berpandangan, pengeluaran RM10,000 dari KWSP bukan sahaja dapat membantu rakyat yang terdesak, bahkan tidak akan memberi kesan kepada pengiraan defisit negara.

“Ini saya maksudkan sebagai langkah berani dan luar biasa atau bold and unconventional method dalam keadaan luar biasa.

Dana ini amat diperlukan untuk menambah kitaran wang dalam ekonomi.

Pada masa ini kita sedar perbelanjaan kerajaan terhad dan langkah ini dapat membantu rakyat yang terdesak dan terkesan,” katanya lagi.

Najib berkata, tanggungjawab kerajaan bukan untuk menafikan hak rakyat, tetapi fokus harus tertumpu kepada usaha memulih dan memastikan kadar simpanan pencarum kembali bertambah.

Jelasnya lagi, perkara itu boleh direalisasikan melalui beberapa cara, antaranya membantu KWSP meraih pendapatan dengan pemberian projek seperti dilakukan sebelum ini seperti Kwasa Land, Battersea di United Kingdom dan pemilikan 46 peratus saham PLUS.

Keduanya, Najib turut menggariskan, kerajaan juga boleh mengubah struktur caruman pekerja dan majikan kepada kadar yang lebih tinggi selepas COVID-19 semakin pulih.

Dan ketiga, beliau mencadangkan agar kerajaan mengubah struktur pembayaran dividen melalui kaedah multi-tier dividend structure yang mana baki simpanan lebih rendah akan terima dividen lebih tinggi.

“Dengan ini simpanan masa tua pencarum yang terpaksa keluar one-off dari akaun pertama dapat dipulihkan dalam masa terdekat,” jelasnya lagi.

Najib berkata, pengeluaran wang RM10,000 itu amat penting untuk mereka yang kehilangan pekerjaan dan ingin memulakan hidup baharu seperti memulakan perniagaan, membeli alatan seperti motosikal dan sebagainya.

“Mustahil hidup baharu golongan yang terjejas, dapat dimulakan dengan hanya sekadar pengeluaran RM500 sebulan dari akaun tersebut,” kata Najib lagi.

Mengenai moratorium, Najib berkata, beliau bersetuju dengan ucapan perbahasan Ketua Pembangkang, Datuk Seri Anwar Ibrahim semalam, bahawa keuntungan bank tidak akan terjejas jika ia dilanjutkan dan diperluaskan kepada M40.

“Saban hari saya terima banyak aduan dan keluhan rakyat yang terkesan daripada pandemik COVID-19.

Jika kita lihat melalui platform media sosial seperti Facebook, dan Twitter, rata rata bukan sahaja saja dariB40, malah M40 turut terima impak yang sangat dasyat.

“Pada belanjawan kali ini, kerajaan hanya memanjangkan moratorium pada B40, itu pun tidak kepada semua.

Seakan-akan lupakan golongan M40 yang juga terima kesan yang besar daripada situasi yang kita hadapi,” tegas beliau lagi.

Sehubungan itu, Najib berkata, sokongan beliau dan rakan-rakan BNBBC tertakluk kepada kedua-dua perkara yang dibangkitkan itu. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Individu dipercayai militan Abu Sayyaf dihukum penjara, rotan

KOTA KINABALU: Dua individu yang dipercayai terbabit dalam kegiatan pengganas militan Abu Sayyaf dijatuhi hukuman penjara masing-masing empat dan lima bulan selepas mengaku bersalah masuk secara tidak sah ke negara ini.

Hakim Mahkamah Sesyen, Azreena Aziz turut mengenakan hukuman satu sebatan terhadap kedua-dua tertuduh yang berasal dari Filipina itu.

Tertuduh pertama, Abdul Abrera, 39, yang masuk ke negara ini sejak tahun 1995 ditahan pada 10 November lalu di Kinarut, Papar, manakala tertuduh kedua, Majid Abu Bakar, 35, ditahan pada 8 November lalu di Ranau selepas masuk ke negara ini kira-kira dua bulan lalu.

Kedua-dua tertuduh yang bekerja sebagai buruh binaan itu didakwa mengikut Seksyen 6 Akta Imigresen 1963 yang memperuntukkan hukuman denda sehingga RM10,000 dan penjara maksimum lima tahun.

Sementara itu, dalam mahkamah sama, seramai 11 warga asing dijatuhi hukuman penjara lima bulan selepas mengaku bersalah tinggal secara haram di negara ini.

Semua tertuduh berusia 18 tahun hingga 55 tahun itu ditahan di beberapa lokasi berasingan di beberapa daerah.

Pendakwaan dijalankan pegawai pendakwa Asisten Superintendan Sabrina Jinius manakala tertuduh tidak diwakili peguam. – BeritaHarian


Mangsa rogol heret lelaki dalam api

KOLKATA: Seorang wanita India yang dirogol dan hampir dibakar oleh lelaki yang cuba merogolnya, bertindak membunuh lelaki itu dengan menyeretnya ke dalam api, kata polis, hari ini.

Wanita itu walau bagaimanapun, selamat dengan luka kesan terbakar pada wajah dan tangannya manakala lelaki berusia 42 tahun itu meninggal dunia di hospital akibat cedera.

Balu berusia 35 tahun itu, memberitahu polis bahawa lelaki itu menyerang dan merogolnya di rumahnya di utara Kolkata di timur India pada Isnin lalu selepas anak perempuannya keluar.

“Lelaki itu mencurahkan minyak tanah ke atas tubuhnya dan cuba membakar wanita itu,” kata pegawai polis Sajal Kanti Biswas yang memetik kenyataan wanita itu kepada AFP.


2 Beranak Rentung Kebakaran 5 Rumah Di Tawau

TAWAU: Dua beranak rentung dalam kebakaran membabitkan lima rumah di Kampung Titingan Blok 3, di sini, tengah malam tadi.

Warga emas, Sadiah Jabar, 80, bersama anaknya, Kamisah Mapiasah, 49, maut selepas dipercayai terperangkap dalam insiden kira-kira jam 12.30 tengah malam itu.

Ketua Balai Bomba dan Penyelamat (BBP) Tawau, Julius Stephen Jr, berkata pihaknya menerima panggilan kecemasan berhubung kejadian itu pada jam 12.53 tengah malam sebelum sepasukan 18 anggota bersama dua jentera dikejarkan ke lokasi.

Beliau berkata, kebakaran membabitkan tiga rumah papan yang musnah sepenuhnya, manakala dua kediaman lagi masing-masing terbakar 40 dan 60 peratus.https://bcb3d9e86fbc4f906df1aed1f50dc2fa.safeframe.googlesyndication.com/safeframe/1-0-38/html/container.html?n=0

“Pasukan bomba menjalankan operasi pemadaman api menggunakan sumber air jentera bersama bantuan Bomba Komuniti Sri Titingan 1, selain menggunakan pam angkut sumber air daripada Jabatan Air.

“Selepas api berjaya dipadamkan, hasil pemeriksaan bomba menemui dua mayat dalam keadaan rentung di tingkat bawah rumah terbabit,” katanya ketika dihubungi, di sini, hari ini.

Julius berkata, mayat kedua-dua mangsa kemudian diserahkan kepada polis untuk tindakan lanjut.

“Punca kebakaran serta anggaran nilai kerugian masih dalam siasatan,” katanya sambil memaklumkan operasi ditamatkan sepenuhnya pada jam 3.08 pagi tadi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sandakan Bakal Jadi Bandaraya Pada 22.2.22

SANDAKAN: Hasrat untuk menjadikan Sandakan sebagai sebuah bandaraya bakal direalisasikan pada 22 Februari 2022.

Timbalan Ketua Menteri Sabah I Dato’ Sri Bung Moktar Radin berkata hasrat untuk menjadikan Sandakan sebagai sebuah bandaraya telah tertangguh sejak 2018.

“Dengan adanya usaha-usaha yang dilakukan oleh Majlis Perbandaran Sandakan (MPS) bagi memperolehi pendapatan lebih RM100 juta setiap tahun mampu merealisasikan perkara ini,” katanya.

Beliau berkata demikian selepas mendengar taklimat MPS di Dewan Persidangan MPS, petang Jumaat.

Taklimat itu telah disampaikan oleh Presiden MPS Wong Foo Tin.

Turut hadir, Menteri Pelancongan Kebudayaan dan Alam Sekitar Sabah Datuk Jafry Ariffin, Pembantu Menteri Kerajaan Tempatan dan Perumahan Sabah Haji Mohd Hamsan Haji Awang Supain,

Ahli Dewan Undangan Negeri (ADUN) Sungai Manila Mokran Ingkat dan ADUN Negeri Sabah (Dilantik) Suhaimi Nasir.

Bung Moktar yang juga Menteri Kerja Raya Sabah berkata hasrat MPS bagi menjadikan Sandakan sebagai sebuah bandaraya akan mampu dilaksanakan berdasarkan usaha berterusan MPS.

“Saya telah syorkan tarikh pengisytiharan bandaraya ini pada 22 Februari 2022,” katanya.

Beliau menjelaskan dengan menjadikan Sandakan sebagai bandaraya baharu ini akan meningkatkan ekonomi rakyat dan  tingkatkan aktiviti perniagaan di Sandakan serta sekitarnya.

“Ini perlu perancangan yang rapi untuk memastikan bahawa bandaraya ini akan sentiasa hidup.

“Kita tidak mahu bandaraya menjadi bukan satu  tarikan orang,” katanya.

Bung Moktar berkata Sabah juga perlu bersedia menerima pengunjung baharu iaitu penduduk daripada Kalimantan, Indonesia di mana negara Indonesia akan memindahkan Ibu Negaranya dari Jakarta ke Kalimantan.

“Kita target 4 juta penduduk Kalimantan ini akan berkunjung ke Sabah.

“Oleh itu, apa persediaan masyarakat Sandakan untuk memastikan pengunjung dari Kalimantan ini berkunjung semula ke Sandakan,” katanya.

Bung Moktar memberitahu sekiranya ada daya tarikan untuk pengunjung ini seperti fasiliti sukan, hospital bertaraf 5 bintang, pusat peranginan, pusat membeli belah dan sebagainya akan menjadi tarikan.

Dalam pada itu, beliau juga telah meminta Menteri Pelancongan Kebudayaan dan Alam Sekitar Sabah Datuk Jafry Ariffin supaya memanggil semua operator pelancongan di Sandakan untuk berbincang bagaimana tingkatkan prasarana di pusat pelancongan mereka.

“Mungkin mereka ada idea-idea baharu untuk diketengahkan sebagai tarikan pelancong baharu  agar pelancong yang datang semula ke Sabah khususnya Sandakan,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: Tentera Akan Bantu Polis Bermula Ahad Ini – Menteri Pertahanan

KUALA LUMPUR: Kementerian Pertahan memutuskan agar pasukan tentera diturunkan bagi membantu pihak polis untuk memastikan supaya mematuhi Perintah Kawalan Pergerakan dan berada di rumah masing-masing sehingga 31 Mac ini.

Perkara tersebut disahkan oleh Menteri Kanan merangkap Menteri Pertahanan, Datuk Seri Ismail Sabri Yaakob dalam satu sidang media perkembangan perintah kawalan pergerakan sebentar tadi.

Menurut Ismail, pasukan tentera akan mula digerakkan pada hari Ahad ini supaya kawalan secara menyeluruh dapat dilaksanakan.

[LANGSUNG] – Sidang media (non health) selepas Mesyuarat Khas Menteri-menteri berkenaan pelaksanaan Perintah Kawalan Pergerakan https://t.co/wigU6eNnoT


SAP Bantah Kebenaran Keluarkan Tabungan Akaun 1 KWSP

GEORGETOWN: Persatuan Pengguna Pulau Pinang (CAP) menggesa kerajaan meneliti semula cadangan membenarkan pencarum Kumpulan Wang Simpanan Pekerja (KWSP) mengeluarkan simpanan mereka.

Ia berikutan pemegang akaun tidak seharusnya dibenarkan mengeluarkan simpanan masing-masing sebelum waktu persaraan.

Presiden CAP, Mohideen Abdul Kader, berkata kerajaan sebaliknya perlu menyediakan pakej rangsangan ekonomi dengan pelan memperluaskan bantuan kepada yang kehilangan pekerjaan daripada meminta mereka menggunakan simpanan bagi merangsang ekonomi.

Beliau berkata, ia berikutan daripada 14.59 juta pencarum KWSP, sebanyak 32 peratus pencarum (4.7 juta orang) mempunyai baki kira-kira RM1,000; dan 10 peratus (1.5 juta) mempunyai baki kira-kira RM5,000 dan ke bawah dalam Akaun 1 mereka.

“Dalam erti lain, dianggarkan 6.2 juta (42 peratus) pencarum KWSP tidak mempunyai RM6,000 bagi dikeluarkan.

“Sekiranya mereka kembali bekerja selepas pandemik, bersara pada usia 60 dan meninggal pada usia 76 tahun dengan purata jangka hayat rakyat Malaysia, mereka tidak akan mempunyai wang bagi lebih sedekad,” katanya kepada NSTP, hari ini.

Terdahulu menerusi Belanjawan Negara 2021, diumumkan bahawa kerajaan akan membenarkan pengeluaran bulanan RM500 daripada Akaun 1 KWSP, berjumlah RM6,000 dalam tempoh 12 bulan bagi membantu mereka yang kehilangan pekerjaan akibat pandemik.

Mengulas lanjut, Mohideen berkata, CAP turut membantah idea pencarum mengeluarkan wang daripada akaun KWSP kerana mengikut Seksyen 27 Akta KWSP 1991, pencarum dijamin kadar minimum 2.5 peratus setahun daripada simpanan mereka.

Dengan meminta orang ramai meneruskan kelangsungan hidup menggunakan dana persaraan mereka sendiri, ia sama seperti bapa meminta anaknya memecahkan tabung simpanan jika mereka mahukan makanan seterusnya.

“Adalah sesuatu yang tidak bertanggungjawab terutama dalam tempoh sukar seperti ini.

“Kerajaan sepatutnya mencari cara lain bagi menyediakan bantuan kepada kumpulan masyarakat yang mudah terjejas,” katanya lagi.

Sehubungan itu, CAP turut mencadangkan supaya dilakukan pemotongan gaji sebanyak 50 peratus dan faedah istimewa terhadap semua Ahli Parlimen.

Katanya, kerajaan juga perlu meneliti dengan serius struktur gaji terhadap eksekutif tertinggi di Syarikat Berkaitan Kerajaan (GLC), Entiti Berkaitan Kerajaan (GLE) dan Syarikat Pelaburan Berkaitan Kerajaan (GLIC).

“Selain gaji dan elaun bulanan mereka, terdapat faedah istimewa dan keistimewaan serta terma imbuhan lain yang dipersetujui.

“Kami menggesa kerajaan supaya memotong gaji mereka sekurang-kurangnya 25 peratus kerana RM458,300 itu hampir kepada 2,300 kali ganda daripada mereka yang bergaji RM2,000,” katanya.

Beliau merujuk kepada kajian FTSE Bursa Malaysia KLCI 30 syarikat yang melaporkan pada Januari 2019, eksekutif teratas GLC memperoleh pendapatan purata RM5.5 juta setahun atau sekitar RM458,300 sebulan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Murid Sekolah Boleh Pakai Kasut Hitam Atau Putih

KUALA LUMPUR: Kementerian Pendidikan (KPM) mengumumkan murid sekolah rendah dan menengah dibenarkan memakai kasut berwarna hitam bersama stoking hitam atau kasut putih bersama stoking putih mulai sesi persekolahan 2021.

Pengumuman itu dibuat menerusi Surat Pekeliling Ikhtisas (SPI) KPM Bil 4 Tahun 2020 yang diedarkan kepada ketua bahagian dan pengarah pendidikan negeri semalam.

“Menerusi SPI berkenaan, pelaksanaan pemakaian kasut dan stoking berwarna hitam di sekolah KPM bertarikh 20 Nov 2018 adalah dibatalkan,” menurut kenyataan itu.

Dalam pada itu, KPM juga menetapkan kasut perlu diperbuat daripada kanvas atau daripada bahan sintetik lainnya seperti “nylon” dan “polyster” yang mempunyai daya resap dan penyaluran gerak udara dengan mengambil kira faktor keselesaan, keselamatan, dan kesihatan.

“KPM sentiasa prihatin akan keperluan bagi ibu bapa menyediakan kelengkapan persekolahan anak masing-masing sebelum sesi persekolahan baharu.

“Mesyuarat Profesional KPM bertarikh 17 Nov 2020 memutuskan mulai 2021, semua murid dibenarkan memilih sama ada memakai kasut berwarna hitam atau putih serta stoking mengikut warna yang dipakai.”

Dasar pemakaian kasut hitam di sekolah KPM diperkenalkan oleh bekas menteri pendidikan Maszlee Malik pada 2018.

Bagaimanapun, keputusan itu menimbulkan kebimbangan beberapa pihak termasuk Persatuan Peruncit Malaysia (MRA) mengenai kemungkinan peruncit dan pengeluar tidak mampu menampung permintaan terhadap kasut hitam. – FMT


Tidak Ada Kebenaran Penanaman Guarana Di Sabah – Junz Wong

KOTA KINABALU: Menteri Pertanian dan Industri Makanan Sabah (MAFI) Datuk Junz Wong berkata, setakat ini Kementerian belum ada kebenaran penanaman Guarana sehingga kajian tanaman tersebut dilaksanakan di Sabah untuk menilai potensi tanaman tersebut untuk dikembangkan.

Pada ketika ini, Kementerian saya melalui Jabatan Pertanian tidak pernah meluluskan permohonan permit mengimport benih Guarana ke Sabah.

Oleh itu, sebarang penanaman Guarana di Sabah merupakan kemasukan benih secara haram, tambah Menteri berkenaan.

Datuk Junz berkata demikian dalam sesi penggulungan Sidang Dewan Undangan Negeri baru-baru ini.

Menjawab soalan mengenai tanaman Guarana Junz menyatakan, “kementerian saya mendapat banyak pertanyaan orang awam sama ada guarana dibenarkan di Sabah.”

“Buat masa ini, guarana tidak termasuk dalam kategori tanaman yang dipromosi sebagai penjana ekonomi.”

“Mana-mana tanaman baharu yang akan diperkenalkan perlu melalui proses penyelidikan, pembangunan dan pengkomersilan (R&D&C).”

“Tanaman guarana perlu menjalani R&D&C terlebih dahulu sebelum dikomersilkan. Tanaman guarana adalah jenis tanaman baharu di negeri ini, dan belum dikenalpasti potensinya.” Tambah Menteri berkenaan.

Junz menegaskan bahawa Akta kuarantin 1976 dan Peraturan-Peraturan Kuarantin Tumbuhan 1981, kawasan komponen Semenanjung Malaysia, Sarawak dan Sabah telah menetapkan prosedur untuk membawa masuk Guarana yang mana tertakluk kepada syarat-syarat yang ditetapkan dan wajib mendapat Import Permit Tumbuhan.

Brazil tersenarai sebagai high risk country yang mana negara ini adalah kawasan endemic Penyakit South American Leaf Blight yang disebabkan oleh fungi Microcyclus ulei.

Penyakit ini boleh menyebabkan kerosakan yang amat serius terhadap tanaman getah, maka proses membawa masuk Guarana dari Brazil perlu melalui proses yang telah ditetapkan sebelum dibawa masuk ke Malaysia.

Datuk Junz menekankan bahawa kelulusan pengimportan Guarana tertakluk kepada syarat-syarat berikut:

1. Pemeriksaan Verification of Compliance (VOC) dan rawatan kuarantin di Brazil dan negara transit (negara bukan pengeluar getah) selaras dengan garis panduan standard antarabangsa iaitu International Standards for Phytosanitary Measures 20 (ISPM 20);

2. Sijil fitosanitasi (PC) dari negara asal iaitu Brazil dan sijil fitosanitasi eksport semula (re-export PC) dari negara transit;

3. Pemeriksaan oleh Pegawai Pemeriksa atau Pegawai Penguatkuasa di pintu masuk; dan

4. Syarat kuarantin selepas masuk (Post Quarantine) untuk tempoh 6 bulan di premis yang diluluskan oleh Pengarah Pertanian Negeri Sabah.

“Saya ingin mengingatkan orang ramai sekiranya mempunyai keraguan dan memerlukan pencerahan berhubung tanaman Guarana hendaklah merujuk terus kepada Jabatan Pertanian Sabah,” nasihat Junz. – BorneoToday


Undi 18: Jangan Rampas Hak Anak Muda – Shafie

KUALA LUMPUR: Tindakan Kerajaan Perikatan Nasional (PN) yang dilihat berdolak-dalik mengenai dasar Undi 18 seolah-olah memberi bayangan anak muda tidak penting dalam sistem demokrasi negara.

Presiden Parti Warisan Sabah (Warisan), Datuk Seri Mohd Shafie Apdal berkata, hak untuk mengundi dan menjadi calon pilihan raya yang diturunkan kepada umur 18 tahun adalah hadiah terbaik kepada anak muda.

Malah tegas bekas Ketua Menteri Sabah itu lagi, pelaksanaan pendaftaran pengundi secara automatik dapat memberi rangsangan kepada anak muda untuk turut sama menyumbang kepada membuat keputusan besar.

“Pelaksanaan pengundi secara automatik dapat memberi rangsangan kepada mereka (anak muda) terlibat dalam membuat keputusan seperti pembentukan kerajaan dan memilih kepimpinan negara.

“Dasar Undi 18 ini menemukan kejayaan pada 25 Julai 2019 selepas Dewan Negara meluluskan Rang Undang-Undang (RUU) Perlembagaan (Pindaan) 2019, 10 hari selepas ianya diluluskan sebulat suara di Dewan Rakyat.

“Namun, Kerajaan PN hari ini dilihat berdolak dalik dengan undang-undang ini walaupun ianya telah diwartakan pada September 2019,” katanya dalam hantaran di Facebook miliknya.

Terdahulu, Yang Dipertua Dewan Negara, Tan Sri Rais Yatim mengeluarkan kenyataan bahawa kelayakan mengundi pada pilihan raya umum di usia 18 tahun tidak dapat diteruskan walaupun Dewan Rakyat sudah meluluskan RUU Perlembagaan (Pindaan) 2019.

Jelas Rais, ini kerana, pelbagai kekangan ke arah pelaksanaannya sebelum negara ini benar-benar bersedia membenarkan pendaftaran pengundi seawal usia itu.

Selain itu, tambah Mohd Shafie, Kerajaan PN sepatutnya menggunakan peluang ini untuk menggalakkan 4.2 juta anak muda yang berusia 21 tahun dan ke atas yang dilaporkan layak mengundi tetapi belum mendaftar sebagai pengundi.

Dalam perkembangan sama, Ahli Parlimen Semporna itu juga menggesa Suruhanjaya Pilihan Raya (SPR) tegas mengenai pelaksaan dasar Undi 18 tanpa dipengaruhi mana-mana pemimpin politik.

“SPR perlu mengadakan lebih banyak libat urus dengan semua pemegang taruh, termasuk pembangkang dalam kerangka untuk menjayakan Undi 18 ini,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: PCS Terima Kekalahan Dengan Hati Terbuka

KOTA KINABALU: Presiden Parti Cinta Sabah (PCS), Datuk Seri Anifah Aman menerima kekalahan pihaknya dalam Pilihan Raya Negeri (PRN) Sabah yang berlangsung semalam dengan hati terbuka.

Beliau dalam satu kenyataan hari ini berkata, pihaknya bangga terhadap golongan orang muda yang turun mengundi dalam PRN.

“Walaupun kemenangan tidak berpihak kepada PCS, namun kami tetap berbangga dengan semua yang menjalankan tanggungjawab sebagai anak Sabah dengan mengundi.

“Anak-anak Sabah sudah bersuara, dan suara itu kami terima dengan rasa rendah hati dan kami hormati.

“Namun, jangan lupa kami hanya sebuah parti yang sangat baru, tidak sampai dua bulan dan masih mendapat sokongan dalam bentuk undi walaupun tidak menang.

“Cuba bayangkan kalau ada masa persediaan yang cukup, saya percaya PCS mampu meraihkan lebih sokongan,” katanya.

Anifah turut menyatakan harapannya agar golongan orang muda di Sabah tidak berhenti berjuang untuk menuntut hak terutamanya seperti termaktub dalam Perjanjian Malaysia (MA63).

“Saya sebagai Presiden PCS berharap walau apa pun terjadi, jangan berhenti daripada terus memperjuangkan hak kita sebagai orang Sabah.

“Kepada semua calon PCS, ambil iktibar daripada pengalaman PRN ini sebagai pengajaran untuk kita bersedia berdepan dengan cabaran pilihan raya masa depan.

“Pengalaman seperti ini adalah sangat penting untuk kita menilai kekurangan dan juga kekuatan kita,” katanya.

Semalam, media melaporkan PCS kalah di semua 73 kerusi Dewan Undangan Negeri (DUN) yang ditandingi dalam PRN Sabah.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Angin Kuat, Tekanan Air Rendah Penyumbang Rumah Banyak Terbakar

TAWAU, 27 OGOS: Pergerakan angin seakan-akan puting beliung, menjadi antara penyumbang berlakunya kebakaran dengan  pantas sehingga memusnahkan kira-kira 60 rumah di Kampung Otentik, Tanjung Batu Keramat di sini, malam tadi.

Seorang mangsa, Normadiah Hussin, 32, berkata faktor angin kuat, selain tekanan air rendah menyebabkan kerja-kerja pemadaman api sukar dilakukan.

“Angin kuat semalam, api cepat merebak, dengan keadaan rumah rapat, orang kampung turut membantu sehingga naik ke bumbung rumah untuk memadam api.

“Bomba juga datang awal untuk memadam api tapi tekanan air rendah,” katanya ketika ditemui Bernama.

Menceritakan detik kejadian, Normadiah yang juga Guru Besar Sekolah Rendah Islamiah Al-Furqan, Tawau itu berkata ketika kejadian dia serta sembilan ahli keluarganya yang lain sedang berehat di ruang tamu sambil menonton televisyen, sebelum dikejutkan suara jeritan kebakaran.

“Rumah kami selang lapan rumah dari rumah yang mula terbakar, saya tidak dapat selamatkan barang lain hanya dokumen pengenalan diri.

“Keadaan di luar rumah panik, dengan bunyi orang menjerit, bunyi letupan, kaca pecah dan ketika itu asap mula memenuhi ruangan rumah, kami sekeluarga berlari keluar rumah,” katanya.

Dalam pada itu, seorang warga emas, Tiha Masak, 60, berkata dalam kejadian itu kira-kira 7.40 malam itu rumah serta kedai runcitnya musnah terbakar.

“Tiada barang yang dapat saya dan suami selamatkan, kami bawa diri sehelai sepinggang keluar dari rumah bersama dokumen pengenalan diri,” katanya sebak mengenangkan rumah warisan berpuluh tahun itu ranap sekelip mata.

Normadiah dan Tiha, di samping itu senada berhasrat untuk membina semula rumah di tapak sama kebakaran.

Normadiah dan Tiha masing-masing akan menumpang tinggal sementara waktu di rumah keluarga terdekat di kampung sama.

Rata-rata mangsa kebakaran yang ditemui Bernama memerlukan bantuan segera  berupa pakaian dan makanan.

Difahamkan lebih lima kebakaran besar pernah berlaku di kawasan Tanjung Batu sejak 2010.

Bomba melaporkan dianggarkan 60 rumah musnah kebakaran di Kampung Otentik, Tanjung Batu Keramat dalam kejadian 7.40 malam.

Bomba yang menerima panggilan kebakaran pada 7.51 malam tadi bergegas ke lokasi dengan 53 anggota serta empat jentera dan kebakaran dipadam sepenuhnya kira-kira 4.58 pagi tadi.


Mohamad Alimin Dakwa Dihalang Penyokong Warisan

Calon BN di PRK Kimanis mendakwa jentera kempen mereka dihalang daripada memasuki sebuah kampung dan penyokong kerajaan dikatakan semakin agresif.

Membuat kenyataan itu semasa berceramah malam tadi, calon pembangkang, Mohamad Alamin, berkata penyokong BN tidak boleh takut dengan kekangan itu sebaliknya memberikan tumpuan untuk mengalahkan Warisan.

“Kita kena fokus kerja kita, jangan kita takut dan gentar,” katanya.

Menurut bekas Adun Bongawan itu lagi, beliau ada menerima laporan mengenai kekerasan yang digunakan oleh penyokong kerajaan.Iklan

“Saya tadi di Batu Enam, saya berkempen dari rumah ke rumah.

“Sampai satu simpang, saya ditahan, ditanya. Mereka cuba halang supaya jentera kita tidak tembus ke kampung.

“Mereka kata itu kubu kuat mereka. Jadi saya minta jentera kita jangan takut,” katanya di depan kira-kira 150 hadirin.

Untuk rekod kawasan Batu Enam ialah daerah mengundi untuk Mohamad pada 18 Jan ini.

Di sebalik kenyataan tersebut, Mohamad bagaimanapun enggan menjelaskan lebih lanjut dakwaan yang dibuatnya. Ketika ditanya wartawan, beliau memberi alasan perlu beredar segera dari situ kerana perlu memenuhi jemputan program di tempat lain.


Ketua Jurulatih Baharu Kendali Sabah Dalam Saingan Liga Super

KETUA JURULATIH BAHARU KENDALI TAMBADAU DALAM LIGA SUPER

KOTA KINABALU: Skuad Tambadau akan dikemudi ketua jurulatih baharu dalam saingan Liga Super tahun depan.

Presiden Safa Datuk Peter Anthony berkataJelius Ating yang membimbing pasukan Sabah menjuarai Liga Perdana musim ini tidak dapat meneruskan peranan atas sebab-sebab teknikal.

Menurut beliau Jelius tidak dapat membimbing Sabah kerana belum memiliki lesen jurulatih pro yang merupakan satu kemestian dalam Liga Super.

“Kita telah merayu kepada FAM agar memberi sedikit kelonggaran supaya Jelius terus mengendali pasukan namun tidak berjaya dan kita terpaksa akur.

“Oleh itu kita akan mendapatkan khidmat jurulatih dari luar,” kata Peter dalam sidang akhbar selepas Kongres Tahunan Safa selesai di Dewan Persidangan Ibu Pejabat JKR Sabah di Sembulan hari ini.

Peter berkata Safa tidak akan melepaskan Jelius begitu sahaja maka itu Safa amat berbesar hati agar Jelius terus kekal bersama pasukan Tambadau sebagai timbalan ketua jurulatih nanti.

Menjawab pertanyaan Peter berkata ketua jurulatih Sabah baharu itu berasal dari luar negara disebabkan tidak ramai jurulatih dalam negara yang mempunyai kelayakan dari segi lesen jurulatih pro.

“Bukan sahaja pemain kita import, jurulatih pun import. Namun kita tahu jurulatih ini mempunyai visi serupa dengan Safa,” jelas beliau.

Peter berkata nama ketua jurulatih baharu Sabah akan diumumkan setelah semua urusan pentadbiran selesai -SabahNewsToday


Hanya Tinggal 36 Mangsa Banjir Di Sabah

KOTA KINABALU, 1 Julai: Jumlah mangsa banjir di Sabah yang masih ditempatkan di satu Pusat Pemindahan Sementara (PPS) di daerah Kota Belud kekal 36 mangsa daripada lapan keluarga setakat 8 pagi ini.

Jawatankuasa Pengurusan Bencana Negeri Sabah, dalam satu kenyataan hari ini, memaklumkan hanya satu PPS itu masih dibuka manakala PPS lain ditutup setelah mangsa dibenarkan pulang kerana keadaan banjir telah pulih.

Sebelum ini, sebanyak 11 daerah dan melibatkan 152 kampung di Sabah terjejas akibat banjir ekoran hujan lebat Sabtu lepas, namun kini keadaan banjir hampir pulih sepenuhnya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Musa Aman ditangguh 5 Mac

KUALA LUMPUR: Mahkamah Tinggi di sini, hari ini, menetapkan 5 Mac ini untuk sebutan kes bekas Ketua Menteri Sabah, Tan Sri Musa Aman, yang didakwa atas 35 pertuduhan rasuah membabitkan kontrak konsesi balak berjumlah AS$63.3 juta (RM263 juta).

Hakim Mahkamah Tinggi, Mohamed Zaini Mazlan, menetapkan tarikh itu selepas peguam Francis Ng Aik Guan yang mewakili Musa mengemukakan permohonan untuk memindahkan kes ke Mahkamah Tinggi.

Terdahulu, Aik Guan mengusulkan permohonan untuk memindahkan kes itu yang kini ini didengar di Mahkamah Sesyen.

Bagaimanapun, Timbalan Pendakwa Raya, Datuk Raja Rozela Raja Toran, memberitahu mahkamah pihaknya masih belum memutuskan untuk membantah atau membenarkan permohonan itu dan memerlukan masa untuk mengkajinya

Sehubungan itu, Mohamed Zaini memerintahkan pihak pendakwaan memaklumkan kepada mahkamah sebelum 5 Mac ini untuk membantah permohonan itu.

Pada 5 November 2018, Musa mengaku tidak bersalah atas 35 pertuduhan rasuah berhubung kontrak konsesi balak di negeri berkenaan berjumlah AS$63,293,924 (RM263,460,962.313) daripada lapan pemilik syarikat konsesi balak.

Dia dituduh melakukan semua kesalahan itu di lapan institusi kewangan di Hong Kong dan Singapura antara 20 Disember 2004 dan 6 November 2008.

Pendakwaan terhadapnya dibuat mengikut Seksyen 11(a) Akta Pencegahan Rasuah 1997 dan boleh dihukum di bawah Seksyen 16 akta sama, yang memperuntukkan hukuman penjara maksimum 20 tahun dan denda, jika sabit kesalahan. – Berita Harian


Peralihan Kuasa Perdana Menteri, Shafie Belum Mahu Ulas?

KOTA KINABALU: Ketua Menteri Datuk Seri Panglima Mohd Shafie Apdal menolak untuk ditemuramah media semasa ditemui di Stadium Likas, di sini, tengah malam tadi.

Presiden Parti Warisan Sabah (WARISAN) itu sekadar tersenyum kepada pihak media selepas mengiringi keberangkatan pulang Yang Dipertua Negeri Tun Juhar Mahiruddin.

Sekaligus hasrat media mendapatkan ulasannya mengenai peralihan kuasa Perdana Menteri daripada Tun Dr Mahathir Mohamad kepada Tan Sri Muhyiddin Yassin, tidak kesampaian.

Terdahulu, kedua-dua pemimpin berkenaan menghadiri Persembahan Tatu anjuran Tentera Darat Malaysia (TDM) sempena sambutan Hari Tentera Darat ke-87. Sempena majlis itu juga, Shafie turut dianugerahkan pemakaian pangkat sebagai Brigadier Jeneral Kehormat berkuatkuasa pada 28 Januari tahun ini oleh TDM.

Mengikut kenyataan media TDM, pemakaian pangkat terbabit selaras dengan pelantikan pemimpin itu sebagai Penaung Jawatankuasa Pendukung Askar Wataniah Negeri Sabah. Setiausaha Kerajaan Negeri Datuk Safar Untong pula menerima pemakaian pangkat Kolonel Kehormat selaku Pengerusi Jawatankuasa Pendukung Askar Wataniah Sabah.

Pemakaian pangkat untuk kedua-dua pemimpin terlibat juga disempurnakan oleh Panglima Tentera Darat Jeneral Tan Sri Ahmad Hasbullah Mohd Nawawi.

Sebelum ini, Yang di-Pertuan Agong Al-Sultan Abdullah Ri-ayatuddin Al-Mustafa Billah Shah berkenan melantik Muhyiddin yang juga Presiden Parti Pribumi Bersatu Malaysia (BERSATU) sebagai Perdana Menteri Ke-8 selaras Perkara 40 (2) (a) dan Perkara 43 (2) (a) Perlembagaan Persekutuan.

Sementara Shafie yang ditemui media tiga hari lepas pula mengatakan bahawa WARISAN memilih untuk kekal dengan pendirian bersama-sama dengan Tun Dr Mahathir.


Buka mata tengok ular depan muka

BRISBANE: Seorang wanita yang terbangun dari tidur terkejut melihat kepala seekor ular sawa berada beberapa sentimeter dari mukanya.

Sally Stent tidak menyedari ular itu berada dalam biliknya ketika pulang rumah pada jam 2 pagi dari lapangan terbang.

Menurut The Courier Mail, selepas tidur selama lima jam, Sally terjaga apabila merasakan sesuatu bergerak di hadapan mukanya.

“Ular itu pandang saya apabila saya buka mata. Ia berada kira-kira lima atau 10 sentimeter dari muka saya,” katanya.

Wanita itu berkata, ular terbabit bergantung dari lampu yang terletak di sebelah katilnya.

Biarpun terkejut, Sally tidak menjerit ketakutan, sebaliknya bangun dari katil dengan tenang dan meminta bantuan daripada bapanya.

Mereka kemudian menghubungi pihak berkuasa tempatan untuk menangkap ular itu yang dipercayai memasuki biliknya untuk berehat selepas makan. – Agensi


Pas Sedia Guna Lambang BN Di PRN Sabah

MARANG: Pas terbuka dan bersedia menggunakan lambang parti Barisan Nasional (BN) dalam Pilihan Raya Negeri (PRN) di Sabah pada 26 September ini.

Presidennya, Datuk Seri Abdul Hadi Awang berkata, parti berkenaan tiada masalah untuk berbuat demikian.

Menurut Abdul Hadi, Pas juga terbuka dengan sebarang keputusan yang dicapai oleh rakan sekutu dalam Perikatan Nasional (PN).

“Itu terpulang kepada keputusan yang dibuat kalau keputusan simbol (kata putus) masing-masing semua (parti politik) kerana saya difahamkan ada parti di Sabah nak buat simbol sendiri, terpulang (pada mereka), kita tiada masalah.. terbuka nak pakai simbol Perikatan Nasional pun boleh, sudah ada cadangan,” katanya kepada wartawan selepas menyampaikan Kuliah Dhuha di Masjid Rusila, di sini pada Jumaat.

Ditanya kemungkinan simbol baharu juga akan digunakan pada Pilihan Raya Umum Ke-15 (PRU15) kelak, Ahli Parlimen Marang itu berkata, cadangan itu akan diperhalusi dan dinilai kewajarannya.

Menurut Abdul Hadi, penggunaan lambang lain tidak memberikan sebarang masalah kerana Pas pernah berbuat demikian pada 1974, ketika parti itu masih berada dalam BN.

Beliau berkata demikian ketika diminta mengulas mengenai keputusan BN yang akan menggunakan lambang parti itu kerana pengundi sudah terbiasa dengannya, sebagai mana yang diumumkan Setiausaha Agung BN, Tan Sri Annuar Musa.

Menteri Wilayah Persekutuan itu yang juga Ketua Koordinator BN bagi PRN Sabah sebelum ini berkata, Biro Politik dan Dewan Tertinggi BN yang bermesyuarat sudah memaklumkan kepada parti-parti rakan komponen PN bahawa calon BN akan menggunakan lambang dacing. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TikTok bongkar aktiviti pencuri

MEDAN: Seorang pencuri berjaya ditangkap polis selepas dia memuat naik video TikTok untuk menayangkan wang tunai hasil perbuatan jenayah itu di media sosial.

Tribun News melaporkan, Taufik R Gani, 23, memecah masuk dan mencuri puluhan telefon bimbit dan komputer riba yang dianggarkan bernilai kira-kira Rp500,000,000 (RM144,221) di sebuah kedai di Medan pada Sabtu lalu.

Tidak lama selepas itu dia memuat naik satu video TikTok di laman Instagram miliknya sambil memegang sejumlah wang tunai.

Polis yang menjalankan siasatan mengenai kecurian itu kemudiannya mengesan video itu dan mendapati wajah Taufik pada sama seperti wajah suspek yang dirakam kamera keselamatan di premis berkenaan.

Jurucakap polis Medan, Putu Yudha Prawira berkata, susulan maklumat itu polis menangkap Taufik dan terpaksa menembak kaki suspek selepas dia cuba melarikan diri.

Susulan tangkapan itu polis berjaya menemui semula beberapa telefon bimbit dan komputer riba yang dicuri di rumahnya.

Polis juga merampas sejumlah wang tunai dipercayai hasil jualan barang curi berkenaan. – Agensi


Pemandu Pengangkutan Awam Di Sabah Perlu Lengkap Vaksin Bermula 16 September – Masidi

KOTA KINABALU: Semua pemandu, pembantu kenderaan awam seperti bas henti-henti, bas sekolah, teksi serta e e-panggilan di Sabah dimestikan telah lengkap vaksin bermula 16 September depan.

Menteri Kerajaan Tempatan dan Perumahan Masidi Manjun berkata, syarat tambahan terbabit akan mula dikuatkuasakan secara ketat mulai tarikh berkenaan.

“Ini adalah syarat tambahan baharu kepada syarat-syarat sedia ada dalam SOP (prosedur operasi standard) yang sedang berkuatkuasa, antaranya ialah pematuhan penjarakan fizikal di dalam kenderaan tersebut serta pemakaian pelitup muka.

“Adalah juga diingatkan kembali bahawa semua perkhidmatan bas henti henti dihadkan ke kapasiti 50% sahaja, manakala untuk teksi atau e-panggilan pula dihadkan maksimum hanya dua orang termasuk pemandu,” katanya dalam kenyataan harian perkembangan Covid-19 Sabah, hari ini.

Terdahulu Masidi berkata, Sabah hari ini mencatat 1,844 kes baharu menjadikan jumlah kumulatif kini sebanyak 161,265 kes.

Katanya, tiada kes kematian dilaporkan di negeri itu, hari ini, manakala dua lagi kluster baharu dikesan iaitu Kluster Sawit Simpang Batu 38 di Tawau dan Kluster Bawah Batu di Tuaran.

“Daripada 1,844 kes hari ini, 38.77% atau 715 kes adalah lewat daftar antara dua hingga tiga hari selepas tarikh keluar keputusan, 7.86% atau 145 kes adalah lewat daftar antara empat hingga lima hari dan 7.16% atau 132 kes adalah lewat daftar melebihi lima hari.

“Saringan kontak rapat kekal penyumbang utama kepada kes harian dengan 1,104 kes atau 59.90% daripada jumlah keseluruhan kes baharu ini hari ini.

“Selain itu 536 kes atau 29.10% lagi adalah daripada saringan bergejala dan 77 kes atau 4.20% daripada saringan kluster,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Achey & Fad Luah Kesedihan, Seakan Tidak Percaya Pemergian Abam Bocey

Industri hiburan tanah air dikejutkan dengan berita menyedihkan pada Isnin apabila pelawak popular Abam daripada kumpulan Bocey meninggal dunia.

Allahyarham yang nama sebenarnya Syed Umar Mokhtar Syed Mohd Redzuan menghembuskan nafas terakhir di kediamannya di Gombak.

Pemergian secara tiba-tiba itu amat dirasai dua rakan baiknya, Fad dan Achey.

Achey atau nama sebenarnya Mohd Nasir Hamzah menangisi pemergian Abam yang terkenal dengan tagline “Gemuk is Awesome.”

Menerusi hantaran status dan video di akaun Instagram, Achey seolah-oleh tidak mempercayai rakan baiknya itu telah tiada.

“Kenapa awal sangat bam!!! Mana janji kau..!!

“Ya Allah, guys abam dah takde guys..,” tulisnya.

A post shared by achey Bocey 013-6408967 (mngr) (@acheykintangkintung)

Video itu telah menerima 608,000 tontonan dan lebih 8,000 komen daripada para netizen yang rata-rata turut terkejut dengan berita tersebut.

Sementara itu, Fad menitipkan ucapan takziah menerusi akaun Instagram miliknya buat Abam.

Fad yang atau nama sebenarnya Muhammad Fadzlie Mohd Nizam difahamkan berada di Jepun bersama keluarga.

“Bismillahirahmanirrahim…Assalamualaikum…saya mohon doakan kekanda saya Syed Umar Mukhtar atau Abam telah pulang ke Rahmatullah, Allahu Akhbar,” luahnya di Instagram.

Dalam pada itu, kapsyen di Instagram Fad turut meluahkan rasa sedihnya apabila dia tidak berada di Malaysia pada waktu pemergian Abam.

A post shared by FAD & SYAHEERA (@fadbocey)

“Allahhuakbar, Allahhuakbar, Allahhuakbar, innalillahiwainnailaihirojiun.. kenapa kau pergi dulu bam? kenape tak tunggu aku,aku jauh ni,aku nk peluk cium kauuuuuuuuu,” tulisnya.

Sementara itu, isteri Abam, Siti Norhidayah Mohd Ali turut mengesahkan perkara tersebut.

Hidayah memberitahu Allahyarham demam dan mengadu kurang sihat sejak dua hari lalu.

“Beberapa hari lepas dia demam dan mengadu sakit kepala. Tetapi bila ajak ke hospital, dia tak mahu.

“Katanya hanya demam dan sakit kepala biasa. Tapi… pagi tadi saya kejutkan untuk solat subuh, namun dia tak ada tindak balas daripada dia,” katanya menangis teresak-esak.

Abam dan Nor Hidayah berkahwin pada 2017 dan dikurniakan seorang anak lelaki, Syed Uthman Hamzah Al-Juffrey bin Syed Umar Mokhtar Al-Juffrey, 5 bulan.


Anifah Dilantik Presiden Parti Sabah, Akan Kemuka Nama Baru

KOTA KINABALU: Bekas menteri luar, Anifah Aman dilantik sebagai presiden baru Parti Cinta Sabah selepas memenangi jawatan itu tanpa bertanding dalam pemilihan parti itu hari ini.

Parti tersebut meluluskan pindaan untuk menukar nama kepada Parti Kesedaran Rakyat Sabah, berserta simbol dan bendera baru.

Perubahan itu perlu diluluskan oleh Pendaftar Pertubuhan (RoS) sebelum ia berkuat kuasa.

Anifah mengambil alih jawatan daripada bekas presiden Wilfred Bumburing yang dilantik sebagai timbalan presiden.

Pengerusi pengurus perhimpunan agung dwitahunan PCS itu Kalakau Untol memberitahu pemberita bahawa jawatankuasa pengurus memutuskan presiden baru akan hanya membuat kenyataan selepas mesyuarat Majlis Tertinggi parti dalam masa terdekat.

Anifah berkata, beliau akan memaklumkan maklumat terperinci semasa pelancaran parti itu kemudian.

Untol berkata, parti itu kini menyaksikan gandingan antara pemimpin politik veteran dengan golongan profesional muda yang baru menyertai politik.

“Kebanyakan ahli Majlis Tertinggi merupakan bekas ahli Umno, PBS dan Upko, sementara yang lain merupakan profesional seperti peguam dan ahli akademik. Ia gandingan yang bagus.”

Antara ahli politik terkenal yang menyertai PCS adalah Ewon Ebin, bekas naib presiden Upko dan Marcus Mojigoh, bekas bendahari agung Upko.

Pengerusi pemilihan PCS Ansari Abdullah berkata, parti itu juga akan menubuhkan bahagian Parlimen mereka di seluruh negeri Sabah, iaitu selepas RoS meluluskan pindaan perlembagaannya.

“Kami juga akan menstruktur semula sayap Pemuda dan Wanita,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5,291 Kes Baharu Covid-19 Hari Ini

PUTRAJAYA: Kementerian Kesihatan (KKM) melaporkan 5,291 kes baharu Covid-19 dalam tempoh 24 jam lalu.

Ketua Pengarah Kesihatan, Dr Noor Hisham Abdullah berkata, ini menjadikan keseluruhan jangkitan meningkat kepada 2,486,630 kes setakat ini.

Sehingga 3 November 2021: Jumlah kes COVID-19 yang dilaporkan adalah 5,291 kes (2,486,630 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam. pic.twitter.com/GhbmaRuigm

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dulu Dibadai Tsunami, Kini Jadi Lokasi Popular Untuk ‘Ngabuburit’ Di Bulan Ramadan

PADA 28 September 2018, masyarakat dunia dikejutkan sekali lagi insiden gempa bumi pada skala 7.5 magnitud melanda kawasan Palu, Sulawesi, Indonesia.

Pusat gempa bumi ini terletak kira-kira 78 kilometer utara dari Kota Palu, iaitu di Kabupaten Donggala Sulawesi Tengah.

Gempa bumi kuat itu ‘hadir’ bersama tsunami dengan ketinggian maksimum antara empat hingga enam meter.

Akibat daripada bencana alam itu, lebih 1,200 individu dilaporkan terkorban, selain bangunan-bangunan di kawasan sekitar runtuh akibat dibadai ombak tsunami.

Gempa bumi tersebut telah menyebabkan Sulawesi Tengah diisytiharkan darurat selama 14 hari bagi memudahkan misi bantuan dan menyelamat digerakkan ke kawasan terjejas.

Kini, selepas hampir empat tahun, ‘amukan alam’ itu masih meninggal kesan di lokasi sekitar dan juga masyarakat.

Tetapi menariknya, di sebalik insiden itu – lokasi tersebut kini menjadi antara kawasan popular untuk orang awam melakukan aktiviti ngabuburit.

Ngabuburit adalah istilah tempatan, iaitu merujuk kepada waktu menunggu berbuka puasa. Ia lazimnya diserikan dengan pelbagai pengisian acara seperti persembahan nasyid, tazkirah, seminar ilmiah dan juga aktiviti budaya serta riadah.

Mereka yang hadir di kawasan tersebut tidak melepaskan peluang merakam swafoto berlatar belakangkan Masjid Terapung Arkam Babul Rahman.

Masjid tersebut yang masih berdiri kukuh antara bukti betapa dasyatnya kesan akibat tsunami.

“Seronok ngabuburit di sini, dengan pemandangan alam yang indah,” kata salah seorang pengunjung yang dikenali sebagai Ahmad, seperti dilapor ANTARA.

Ahmad menambah, pemandangan yang menakjubkan itu disifatkan sesuai untuk meluangkan masa menunggu waktu berbuka, selain menyajikan pemandangan alam yang menakjubkan.

Seorang lagi pengunjung, Arsyad pula berpandangan, dia lebih suka kawasan pantai untuk ngabuburit berbanding tempat lain seperti bukit, kedai kopi, atau kafe.

“Rasanya lebih baik menunggu waktu berbuka di sini. Sambil menunggu, kita boleh menikmati bayu laut dan ombak sambil melihat nelayan menangkap ikan,” ujarnya. – AWANI


Tujuh Lagi Lokaliti Di Sabah Dikenakan PKPD

PUTRAJAYA: Kerajaan akan mengenakan pelaksanaan Perintah Kawalan Pergerakan Diperketatkan (PKPD) di tujuh lagi lokaliti di Sabah.

Menteri Kanan (Keselamatan), Ismail Sabri Yaakob berkata, pelaksanaan PKPD selama 14 hari bermula 14 hingga 27 Jun ini susulan peningkatan jangkitan Covid -19.

Tujuh lokaliti dikenakan PKPD membabitkan Kampung Indah, Nabawan selepas sembilan daripada 31 individu disaring positif.

PKPD turut dikenakan di Kampung Manggis, Kuala Penyu, selepas tujuh dikesan positif hasil saringan 11 individu.

Sementara dua lokaliti di Tawau membabitkan, Taman Kinabutan Ria dan Simpang Inderasabah turut dikenakan PKPD.

“Sehingga kini, sebanyak sembilan kes positif daripada 17 yang disaring telah direkodkan di Taman Kinabutan Ria manakala di Simpang Inderasabah, 12 disaring dan 11 daripadanya didapati positif,” katanya ketika melaporkan perkembangan harian pelaksanaan PKP mengekang penularan wabak Covid-19.

PKPD turut dilaksanakan di Kampung Baru (SFI), Sipitang juga di Sabah selepas 29 daripada 46 individu di saring didapati positif.

Manakala dua lokaliti di Kota Belud, melibatkan Kampung Tawadakan dan Kampung Kota Bungan dikenakan PKPD, selepas 12 dikesan positif.

Sementara PKPD di FELDA Sahabat 40 (Kg Kembara Sakti), Tungku, Lahad Datu, Kampung Padawan, Papar, Sabah akan tamat jam 11.59 malam esok.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP: Tiada Perubahan Kriteria i-Sinar

KUALA LUMPUR: Kumpulan Wang Simpanan Pekerja (KWSP) menjelaskan tiada sebarang perubahan terhadap kriteria semasa i-Sinar buat masa ini.

Dalam satu kenyataan hari ini sebagai merujuk kepada pelbagai laporan media mengenai permohonan untuk memansuhkan semua kriteria dan syarat yang ditetapkan di bawah kemudahan i-Sinar, KWSP berkata ia sentiasa mengambil berat terhadap setiap permintaan dan cadangan daripada pihak-pihak berkepentingan.

“KWSP mengalu-alukan sebarang maklum balas mengenai i-Sinar, namun buat masa ini, tiada sebarang perubahan terhadap kriteria semasa i-Sinar,” menurut kenyataan itu.

Menurut KWSP, setiap proses atau perubahan dasar atau penambahbaikan akan menjalani proses pertimbangan sewajarnya dan dibentangkan kepada Ahli Lembaga KWSP untuk kelulusan.

Sehubungan itu, ia menjelaskan, setiap perkara yang melibatkan isu dasar akan dibawa kepada perhatian dan untuk pandangan Kementerian Kewangan.

Sebahagian besar daripada lapan juta ahli yang layak memohon di bawah kategori satu, dijangka akan diberikan kelulusan secara automatik tanpa memerlukan sebarang dokumen sokongan.

Permohonan dalam talian akan bermula 21 Disember 2020 dan pembayaran akan dibuat pada pertengahan Januari 2021. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Membakut Dijangka Dilanda Banjir Lagi

MEMBAKUT : Beberapa kawasan di Membakut ketika ini telah dinaiki air dan kemungkinan  akan berlaku lagi banjir besar.

Tinjauan Utusan Borneo di beberapa kawasan dalam Membakut menunjukkan ada peningkatan paras air berikutan hujan lebat di kawasan Ulu Membakut.

Kawasan yang ketika ini dinaiki air antaranya, jambatan Kampung Baru, Kampung Baitam, Kampung Bambangan, Kampung Sinoko, Sekolah Kebangsaan (SK) Bandau dan Pekan Membakut Lama.

Di Kampung Tahak, air dilihat turut melimpah keluar dari tali air ke jalan raya menyebabkan ia sukar dan berisiko dilalui kenderaan kecil.

Semasa tinjauan Utusan Borneo, Ahli Dewan Undangan Negeri (ADUN) Membakut, Datuk Arifin Arif turut ditemui di beberapa lokasi yang dinaiki air.

Arifin ketika ditemui, meminta orang ramai terutama penduduk kampung yang terlibat banjir sebelum ini supaya berwaspada sepanjang masa kerana paras air ketika ini menunjukkan peningkatan.

Beliau mengingatkan rakyat terutama di kawasan tanah rendah agar mematuhi arahan pihak berkuasa sekiranya diarahkan untuk berpindah ke Pusat Penempatan Sementara, PPS Selagon jika air berada pada aras bahaya.

Difahamkan, Jabatan Bomba Dan Penyelamat serta Jabatan Pertahanan Awam turut melakukan tinjauan bagi memantau keadaan banjir di sekitar Membakut.


Ejek-mengejek sampai bertikam

GARA-GARA ejek-mengejek ketika bermain snuker, lelaki parah ditikam kenalannya di hadapan premis snuker di pekan Donggongon, Penampang, kelmarin.

Kejadian 7.30 malam itu, mangsa berusia 30 tahun parah di bahagian perut akibat ditikam menggunakan pisau.

Ketua Polis Daerah Penampang, Deputi Superintendan Mohd Haris Ibrahim berkata, berlaku pergaduhan antara mangsa dengan seorang lelaki yang dikenalinya ketika bermain snuker di premis di pekan Donggongon.

“Siasatan mendapati, ketika kejadian mangsa dan suspek bermain snuker dan berlaku ejek-mengejek sehingga kedua-dua mereka bergaduh.

“Sepupu mangsa cuba membantu meleraikan pergaduhan itu tetapi tidak berani kerana suspek memegang pisau.

“Mangsa cuba merampas pisau itu tetapi gagal dan berlaku pergelutan dan ditikam di perut sebelum suspek bertindak melarikan diri, manakala mangsa terbaring dengan perutnya mengalami pendarahan,” katanya ketika dihubungi, hari ini.

Mohd Haris berkata, mangsa kemudian dikejarkan ke Hospital Queen Elizabeth (HQE) Kota Kinabalu untuk rawatan dan laporan polis dibuat oleh sepupu mangsa 9.10 malam, hari yang sama.

“Berdasarkan laporan itu, suspek berjaya ditahan setengah jam kemudian oleh polis dari Bahagian Siasatan Jenayah Ibu Pejabat Polis Daerah (IPD) Penampang.

“Polis turut merampas pisau yang dipercayai digunakan oleh suspek dalam kejadian itu. Mangsa yang cedera di perut akibat ditikam dilaporkan stabil,” katanya.

Menurutnya, suspek warga asing berusia 26 tahun positif dadah jenis syabu dan kes disiasat mengikut Seksyen 326 Kanun Keseksaan kerana mendatangkan kecederaan menggunakan senjata.


Bapa Tikam Rakan Sekelas Anak Dihukum Mati

BEIJING: Seorang bapa dihukum mati selepas didapati bersalah menikam seorang budak lelaki berusia sembilan tahun di dalam kelas kerana membuli anak perempuannya.

Lelaki itu yang dikenali sebagai Wang menikam kanak-kanak berkenaan lebih enam kali hingga mati, sehari selepas anaknya mengadu dibuli mangsa.

Wang didapati bersalah pada atas tuduhan membunuh dengan niat oleh mahkamah wilayah Jiangxi pada Jumaat lalu dan dijatuhi hukuman mati.

Kejadian menyedihkan itu berlaku pada 10 Mei lalu di Sekolah Rendah Shangrao di Jiangxi.

Menurut mahkamah, anak perempuan Wang yang dikenali sebagai He mengadu dia dibuli oleh mangsa yang dikenali sebagai Liu dan duduk di sebelah mejanya.

Keesokan harinya, Wang datang ke sekolah anaknya dan terus menyerang Liu yang duduk di dalam kelas dengan menikam dada, belakang, perut, kaki dan tangan mangsa beberapa kali.

Dia kemudiannya mencampak kanak-kanak itu keluar kelas.

Selepas serangan berkenaan, Wang berdiri di taman permainan di sekolah itu sebelum ditangkap polis. – Agensi


“Saya Minta Maaf” – Ahli Parlimen Sepanggar, Dato’ Azis Jamman

KOTA KINABALU: Lebih dari 8,000 pengunjung yang dihadir dari pelbagai bangsa, kaum, agama, peringkat usia dan keturunan memeriahkan majlis Rumah Terbuka Hari Raya Aidilfitri Parlimen Sepanggar yang diadakan di perkarangan Dewan Canselor Universiti Malaysia Sabah (UMS), dekat sini baru-baru ini.

Kehadiran warga yang begitu ramai adalah diluar jangkaan Ahli Parlimen Sepanggar, Dato’ Aziz Bin Jamman.

Sejurus selepas majlis selesai, Dato’ Aziz Bin Jamman membuat satu Kenyataan dan Permohonan Maaf yang dibuat di Laman Facebook Rasmi Beliau.

KENYATAAN DAN PERMOHONAN MAAF DARI DATO MOHD AZIS BIN JAMMAN

Soal mercun, sebenarnya itu adalah sumbangan drpd sykt pembekal. Saya tidak bayar satu sen…mereka berbesar hati utk sumbang mercun tu bagi memeriahkan suasana hari raya.

First of all sy minta maaf kerana sy anggarkan dlm sekitar 3 atau 4 ribu org saja yag akan hadir…makanya saya sediakan 5 ribu anggaran makanan (1 ribu saya lebihkan). Antara faktor yg saya ambil kira:

1. Acara malam so saya ingat mungkin ramai yg tidak akan dtg kerana faktor ingin bersama keluarga.

2. Kedudukan di UMS tu saya takut membuatkan org tidak dtg kerana saya telah cari beberapa tempat namun tiada yg sesuai membuatkan saya terpaksa pilih UMS sebagai tempat acara. Oleh kerana kedudukan UmS yg agak tertutup drpd public akan membuatkan jumlah kehadiran tidak ramai.

3. Dari segi pengangkutan. As i said memandangkan Ums agak tertutup dan tiada bas dan pengangkutan ke sana juga saya bimbang akan membuatkan org kurang datang.

Oleh yang demikian, saya mengakui saya silap membuat anggaran almaklum saya tidak banyak pengalaman dlm membuat anggaran memandangkan ini kali pertama saya buat rumah terbuka sebelah malam. Tahun lepas saya buat sebelah pagi.

Apa pun saya telah nyatakan dlm ucapan saya..saya memohon maaf terhadap kelemahan itu dan kekurangan yg berlaku. Kalau saya tahu hampir 10 ribu org yg dtg…saya tidak ada masalah utk menyediakan makanan utk 15 ribu org jika perlu.

As i said…bukan kelemahan siapa2 tapi kelemahan saya. Petugas2 tidak salah, caterer tidak salah tapi kesalahan itu kesalahan saya dan kelemahan saya. So saya minta maaf.

Artis2 sememanjung yg menyanyi tu semua menyanyi atas faktor sumbangkan kepada saya kerana mereka kawan saya kebetulan mereka ada program di sabah.

Datuk nash, joe wings, Eddie Hamid adalah kawan saya ketika kami didalam Sukarelawan jabatan pertahanan awam…kebetulan mereka tidak dpt dtg lawat saya di hospital atas faktor kawan..mereka juga telah berbesar hati utk menyumbang suara mereka utk saya…..

Hanya artis2 sabah yang saya bayar termasuk si Edi kerana saya tahu dia org sepanggar dan bukan org senang….so saya terima setiap kritikan dgn hati terbuka. Insyallah saya akan cuba perbaik dlm tahun mendatang

YB DATO MOHD.AZIS JAMMANTimb.Menteri KDN MalaysiaMP P171 Sepanggar


Kesemua Kes COVID-19 Di Kinabatangan Berasal Dari Kluster Tabligh Seri Petaling

KOTA KINABALU: Setakat 19 April daerah Kinabatangan telah mencatatkan 22 kes positif COVID-19 yang kesemua adalah berasal dari kluster tabligh Seri Petaling.

Pengarah Kesihatan Negeri Sabah Datuk Dr Christina Rundi berkata, sembilan kes telah menghadiri perjumpaan berkenaan, 10 kes adalah generasi pertama termasuk tiga kes baharu pada 19 April.

Selain itu katanya, terdapat dua kes kawasan berkenaan adalah generasi kedua dan satu kes generasi ketiga.

“Pada 18 April seramai 54 orang telah ditempatkan di 24 Pusat Kuarantin di seluruh negeri Sabah menjadikan kumulatif yang masih berada di pusat berkenaan seramai 669 orang.

“Seramai 55 orang telah dibenarkan pulang pada kelmarin menjadikan kumulatif discaj kuarantin sehingga 18 April seramai 1, 258 orang,” katanya dalam satu kenyataan.

Dalam pada itu katanya, Jabatan Kesihatan Negeri Sabah (JKNS) amat menghargai usaha petugas barisan hadapan yang berada di lapangan.

Katanya, antara mereka ialah pegawai kesihatan persekitaran dan penolong pegawai kesihatan persekitaran. Mereka adalah anggota yang menyiasat kes-kes positif COVID-19 atau pesakit di bawah siasatan (PUI).

“Pegawai-pegawai ini juga mengesan kontak, mengeluarkan surat arahan kuarantin serta pelepasan kuarantin, membuat pemantauan terhadap PUI, kontak dan orang yang dikuarantinkan.

“Selain itu, mereka juga menguatkuasakan undang-undang, menyelia pengurusan jenazah dan aktiviti disinfeksi,”katanya.

Beliau berkata, pegawai-pegawai terbabit juga bertugas bersama pakar perubatan kesihatan awam dan dibantu oleh pembantu kesihatan awam, pembantu am dan pemandu ketika bertugas di lapangan.

Selain itu katanya, JKNS juga menerima banyak pertanyaan mengenai apa yang perlu dilakukan dalam Zon Merah.

“Seperti yang dijelaskan sebelum ini, kategori zon berdasarkan bilangan kes adalah untuk merangka aktiviti kawalan dan pencegahan COVID-19 yang bersesuaian.

“Daerah yang dikategorikan Zon Merah, antara aktiviti yang perlu dilaksanakan adalah pengesanan kes secara aktif, saringan bersasar, pemantauan kendiri oleh orang perseorangan, keluarga dan majikan untuk memastikan setiap anggota masyarakat memainkan peranan mereka dalam membendung wabak COVID-19.

Katanya, orang ramai tidak perlu bimbang dengan pelaksanaan strategi berkenaan kerana aktiviti berkaitan telah dilaksanakan di semua daerah yang melaporkan kes tanpa mengiran status zon.

Menurutnya, JKNS telah dan akan melaksanakan saringan bersasar di lokaliti seperti kawasan perumahan dan ladang-ladang di mana terdapat banyak kes.

“Ianya akan dilakukan tanpa mengira status zon, orang awam perlu mengekalkan amalan pencegahan,” katanya.


32 Saman 8 Motosikal Disita Dalam Op Samseng Dan Mabuk

SEBANYAK 32 SAMAN DAN 8 MOTOSIKAL DISITA DALAM OP SAMSENG & MABUK

KOTA KINABALU: Lapan motosikal disita dan 32 saman dikeluarkan dalam Operasi Op Samseng Jalanan & Op Mabuk di tiga lokasi sekatan jalan raya sekitar Pusat Bandaraya pada 15-16 Mac lalu.

Ketua Polis Daerah Kota Kinabalu Asisten Komisioner Habibi Majinji berkata, lapan motosikal yang disita itu atas kesalahan tiada lesen memandu dan kesemua motosikal itu dibawa ke balai untuk siasatan lanjut mengikut Seksyen 60 Akta Pengangkutan Jalan 1987.

Daripada 32 saman yang dikeluarkan, kesalahan yang paling tinggi menerima saman adalah lampu brek ketiga yang tidak berfungsi (11 saman).

Beliau berkata, sepanjang operasi empat jam yang berakhir pada 5 pagi Sabtu itu, sebanyak 135 buah kenderaan pelbagai jenis telah diperiksa menggunakan M-Cops manakala, 147 orang diperiksa dalam Op Mabuk.

Menurutnya, pasukan Bahagian Siasatan dan Penguatkuasaan Trafik itu dibahagi kepada dua kumpulan, satu bagi mengesan kegiatan samseng jalanan (Mat Rempit) dan satu kumpulan lagi untuk mengesan pemandu yang tidak mematuhi undang-undang jalan raya.

Habibi berkata, M-Cops digunakan untuk memeriksa sistem polis dan Jabatan Pengangkutan Jalan (JPJ) untuk mengesan saman, cukai jalan, lesen memandu serta semakan waran tangkap.

”Usaha penguatkuasaan juga akan diteruskan bagi memastikan pengguna jalan raya mematuhi undang-undang dan peraturan lalulintas ddna tidak memandu kenderaan di bawah pengaruh alkohol,” ujarnya. – BorneoToday


Filipina bantu kesan 18 suspek jenayah rentas sempadan dikehendaki malaysia

SEMPORNA, 17 Jan – Malaysia dibantu Filipina untuk memantau pergerakan 18 suspek warga Filipina yang tersenarai sebagai dikehendaki Kawasan Keselamatan Khas Pantai Timur Sabah (ESSCom) kerana dipercayai aktif terlibat dalam aktiviti jenayah rentas sempadan di Sabah.

Pesuruhjaya Polis Sabah, Datuk Omar Mammah berkata kesemua suspek kini dikesan berada di Filipina dan pergerakan mereka sedang diawasi rakan di Filipina.

“Pergerakan mereka (suspek) di negara jiran dapat di kesan dan ‘rakan’ kita sentiasa memaklumkan perkembangan pergerakan mereka,” katanya ketika ditemui pemberita selepas menyempurnakan program kepolisan komuniti: polis dan masyarakat berpisah tiada, di sini, hari ini.

Baru-baru ini, ESSCom mengeluarkan senarai terkini 18 suspek dikehendaki termasuk ketua kumpulan Abu Sayyaf yang aktif merancang beberapa kes jenayah rentas sempadan melibatkan kawasan perairan di Zon Selamat Timur Sabah.

ESSCom dalam kenyataannya sebelum ini berkata kesemua suspek masih bergiat aktif dan tidak pernah ditahan.

Sementara itu, Omar berkata pihaknya telah memperkasakan penugasan polis pada tahun ini agar selari dengan usaha menangani jenayah rentas sempadan termasuk pencerobohan, penculikan serta penyeludupan yang dilakukan oleh kumpulan tertentu yang memasuki perairan negara.

“Dalam hal ini, ESSCom mempertingkatkan rondaan kehadiran pasukan keselamatan di perairan ESSZone, dan turut dibantu elemen dalam Polis Diraja Malaysia.

“Di samping ketua polis daerah juga berperanan mengatur gerak aset dan anggota di kawasan strategik untuk rondaan,” katanya sehingga hari ini masih terdapat beberapa percubaan penjenayah melakukan jenayah rentas sempadan di ESSZone tetapi berjaya dikekang sekali gus digagalkan.

Mengulas mengenai program hari ini, Omar berkata penglibatan masyarkat menjadi mata dan telinga kepada polis merupakan strategi ampuh untuk menangani jenayah.

Beliau dalam pada itu berkata semua Ketua Anak Negeri, Ketua-Ketua Kampung, pemimpin masyarakat serta seluruh rakyat Sabah memiliki kuasa untuk menangkap individu yang didapati melakukan kesalahan di depan mata dan diserahkan kepada pihak polis.

“Kesemua kuasa tangkapan ini ada diperuntukkan kepada orang awam seperti dinyatakan dalam Seksyen 11, 13, 14, 15, 16, 23, 24 serta 27 Kanun Prosedur Jenayah,” katanya.

Namun katanya orang awam tidak dibenarkan mencederakan penjenayah dan jika terjadi boleh didakwa di mahkamah kerana mengambil tindakan melampau.


Hanafiee Jaffar Maut Ditikam Di Dada – Polis

KOTA KINABALU: Pemandu Grab, Mohd Hanafiee Jaffar dirompak dan maut ditikam beberapa kali di dada kanannya, kata polis.

Pesuruhjaya Polis Sabah, Omar Mammah berkata pihaknya masih menunggu laporan punca kematian pemuda berusia 27 tahun itu.

“Tetapi, kami belum menemui senjata yang digunakan dalam kes rompak dan bunuh itu,” katanya kepada FMT hari ini.

Tiga hari lalu polis mengumumkan penahanan 2 lelaki yang merupakan penumpang terakhir Hanafiee dengan mayatnya ditemui dibuang di sebuah kawasan semak di Sabandar, Tuaran, dekat sini.

Seorang warga tempatan berusia 24 tahun dan seorang lagi warga asing berusia 20 tahun ditahan di tempat letak kereta Pusat Beli-belah 1Borneo kira-kira 9 malam Isnin hasil kerjasama dan rekod pihak Grab.

“Rekod daripada Grab menunjukkan kedua-dua suspek adalah penumpang terakhir yang menaiki kenderaan mangsa pukul 4 pagi Jumaat lepas dari Kingfisher ke Tuaran.

“Hasil siasatan awal mendapati kedua-dua suspek berkenaan mengaku membunuh dan membuang mangsa di sebuah kawasan di Tuaran dan kita percaya ini adalah kes samun…namun kita masih membuat siasatan lanjut,” kata Omar dipetik Bernama semalam.

Hanafiee dilaporkan hilang sejak Jumaat lalu dan keretanya ditemui di tapak bazar Ramadan Indah Permai, Sepanggar pada 12.30 tengah malam Ahad lalu.

Hasil pemeriksaan mendapati kereta mangsa berkunci, tetapi terdapat kesan darah di bahagian stereng, brek tangan, bahagian dalam cermin depan dan pintu depan.

Ketua Jabatan Siasatan Jenayah Sabah, Jauteh Dikun berkata Hanafiee mungkin melawan sebelum dibunuh suspek.

“Suspek direman maksimum 7 hari sejak Isnin lalu untuk membantu siasatan di bawah Seksyen 302 Kanun Keseksaan kerana membunuh.” – FMT


Pelakon Ashraf Sinclair Meninggal Dunia

Pelakon, Ashraf Daniel Mohammed Sinclair atau lebih dikenali sebagai Ashraf Sinclair dilaporkan telah meninggal dunia pada pukul 4 pagi tadi.

Menurut Kompas.com, pelakon yang juga merupakan suami kepada Bunga Citra Lestari itu meninggal dunia kerana mengalami serangan jantung.

Berita sedih ini juga telah disahkan oleh pengurus isterinya, Bunga Citra Lestari, Doddy, kepada Kompas.com menerusi kiriman WhatsApp.

Tambah Kompas.com, Ashraf Sincalir menghembuskan nafas terakhirnya pada usia 40 tahun.

Menerusi laman Instagram rasmi Ashraf Sinclair, ramai rakan selebriti dari Malaysia dan Indonesia menzahirkan ucapan takziah.


Lelaki Cedera Dikapak Rakan Bergurau Ketika Mabuk

PENAMPANG: Gurauan dua sahabat ketika minum arak berakhir tragedi berdarah apabila seorang daripada mereka cedera diserang menggunakan kapak, di Kampung Buit Hill, Putatan, di sini, Isnin lalu.

Dalam kejadian jam 10.30 malam itu, mangsa berusia 31 tahun cedera di tangan dan belakang badan selepas dikapak oleh rakannya sendiri.

Ketua Polis Daerah Penampang, Deputi Superintendan Mohd Haris Ibrahim berkata, sebaik menerima laporan, sepasukan anggota dam pegawai polis dikerah ke lokasi kejadian.

Katanya, mangsa yang berlumuran darah diberikan rawatan kecemasan sebelum dihantar ke Hospital Queen Elizabeth 1 (HQEI) untuk mendapatkan rawatan lanjut.

“Siasatan awal mendapati mangsa mengalami kecederaan akibat kesan tetakan di tapak tangan kiri dan bahagian belakang badan.

“Motif kejadian dipercayai berpunca daripada salah faham antara kedua-dua mereka ketika mabuk selepas minum minuman keras,” katanya ketika dihubungi, hari ini.

Mohd Haris berkata, hasil siasatan dijalankan pihaknya berjaya menahan suspek berusia 29 tahun di sebuah rumah tidak bernombor di kampung berkenaan.

Katanya, polis turut berjaya merampas sebilah kapak yang dipercayai digunakan dalam kejadian berkenaan.

“Siasatan lanjut masih dijalankan dan kes disiasat mengikut Seksyen 326 Kanun Keseksaan,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost